title: 2013/156/UE: Deċiżjoni tal-Kunsill tal- 21 ta’ Marzu 2013 dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika tal-Armenja dwar ir-riammissjoni ta’ persuni li jirrisjedu mingħajr awtorizzazzjoni

text:
               27.3.2013

               MT

               Il-Ġurnal Uffiċjali tal-Unjoni Ewropea

               L 87/1

         DEĊIŻJONI TAL-KUNSILL
   tal-21 ta’ Marzu 2013
   dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika tal-Armenja dwar ir-riammissjoni ta’ persuni li jirrisjedu mingħajr awtorizzazzjoni
   (2013/156/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 79(3), flimkien mal-Artikolu 218(5), tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Fid-19 ta’ Diċembru 2011 il-Kunsill awtorizza lill-Kummissjoni biex tiftaħ in-negozjati mal-Armenja dwar ir-riammissjoni ta’ persuni li jirrisjedu mingħajr awtorizzazzjoni. In-negozjati ġew konklużi b’suċċess u l-Ftehim bejn l-Unjoni Ewropea u r-Repubblika tal-Armenja dwar ir-riammissjoni ta’ persuni li jirrisjedu mingħajr awtorizzazzjoni (“il-Ftehim”) ġie inizjalat fit-18 ta’ Ottubru 2012.

               (2)

               Il-Ftehim għandu jiġi ffirmat f’isem l-Unjoni Ewropea, suġġett għall-konklużjoni tiegħu.

               (3)

               Taħt l-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, dawk l-Istati Membri mhumiex qegħdin jieħdu sehem fl-adozzjoni ta’ din id-Deċiżjoni u mhumiex marbutin biha jew suġġetti għall-applikazzjoni tagħha.

               (4)

               Taħt l-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   L-iffirmar, f’isem l-Unjoni, tal-Ftehim bejn l-Unjoni Ewropea u r-Repubblika tal-Armenja dwar ir-riammissjoni ta’ persuni li jirrisjedu mingħajr awtorizzazzjoni huwa b’dan awtorizzat, suġġett għall-konklużjoni tiegħu (1).
   Artikolu 2
   Il-President tal-Kunsill huwa b’dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim f’isem l-Unjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-21 ta’ Marzu 2013.

            Għall-Kunsill

            Il-President

         P. HOGAN

      (1)  It-test tal-Ftehim se jiġi ppubblikat flimkien mad-Deċiżjoni dwar il-konklużjoni tiegħu.


title: Deċiżjoni tal-Kunsill tat- 22 ta' Novembru 2004 dwar l-iffirmar ta' Ftehim Kwadru bejn il-Komunità Ewropea u l-Bosnja u Ħerzegovina dwar il-prinċipji ġenerali għall-parteċipazzjoni tal-Bosnja u Ħerzegovina fil-programmi Komunitarji

text:
12.12.2008      MT             Il-Ġurnal Uffiċjali ta’ l-Unjoni Ewropea                      283

32005D0518

L 192/8                    IL-ĠURNAL UFFIĊJALI TA’ L-UNJONI EWROPEA                     22.7.2005

                                DEĊIŻJONI TAL-KUNSILL
                                  tat-22 ta’ Novembru 2004

                             dwar l-iffirmar ta' Ftehim Kwadru
                                 bejn il-Komunità Ewropea
                                  u l-Bosnja u Ħerzegovina
                      dwar il-prinċipji ġenerali għall-parteċipazzjoni
                                  tal-Bosnja u Ħerzegovina
                                 fil-programmi Komunitarji
                                         (2005/518/KE)

IL-KUNSILL TA’ L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli
13, 71, 80, 95, 127, 137, 149, 150, 151, 152, 153, 157, 166, 175, 280 u 308 flimkien mat-tieni
sentenza ta' l-ewwel subparagrafu ta' l-Artikolu 300(2) tiegħu,

Wara li kkunsidra l-proposta tal-Kummissjoni,
 ---pagebreak--- 284               MT             Il-Ġurnal Uffiċjali ta’ l-Unjoni Ewropea                   12.12.2008

Billi:

(1)      Il-Kummissjoni nnegozjat f'isem il-Komunità Ftehim Kwadru mal-Bosnja u
         Ħerzegovina dwar prinċipji ġenerali għall-parteċipazzjoni tagħha fil-programmi
         Komunitarji.

(2)      Soġġett għall-konklużjoni tiegħu f’data aktar tard, il-Ftehim inizjalat fit-30 ta’
         Settembru 2004 għandu jiġi ffirmat,

IDDEĊIDA KIF ĠEJ:
                                           Artikolu Uniku

Soġġett għall-possibbiltà ta’ konklużjoni f'data aktar tard, il-President tal-Kunsill huwa b’dan
awtorizzat li jaħtar il-persuna awtorizzata biex tiffirma, f’isem il-Komunità Ewropea, il-
Ftehim Kwadru bejn il-Komunità Ewropea u r-Repubblika tal-Bosnja u Ħerzegovina dwar il-
prinċipji ġenerali għall-parteċipazzjoni tal-Bosnja u Ħerzegovina fil-programmi Komunitarji.

Magħmul fi Brussell, 22 ta’ Novembru 2004.
                                                                            Għall-Kunsill
                                                                            Il–President
                                                                            B. R. BOT


title: 2008/127/KE: Deċiżjoni tal-Kunsill tat- 13 ta’ Novembru 2007 dwar l-applikazzjoni provviżorja tal-Protokoll 8 fuq il-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Montenegro, min-naħa l-oħra, dwar il-prinċipji ġenerali għall-parteċipazzjoni tal-Montenegro fi programmi tal-Komunità

text:
               19.2.2008

               MT

               Il-Ġurnal Uffiċjali ta’ l-Unjoni Ewropea

               L 43/9

         DEĊIŻJONI TAL-KUNSILL
   tat-13 ta’ Novembru 2007
   dwar l-applikazzjoni provviżorja tal-Protokoll 8 fuq il-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Montenegro, min-naħa l-oħra, dwar il-prinċipji ġenerali għall-parteċipazzjoni tal-Montenegro fi programmi tal-Komunità
   (2008/127/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea u b’mod partikolari l-Artikolu 310 flimkien ma’ l-Artikolu 300(2), l-ewwel subparagrafu, l-ewwel u t-tieni sentenzi,
   Wara li kkunsidra l-proposta tal-Kummissjoni,
   Billi:

               (1)

               Il-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Montenegro, fuq in-naħa l-oħra (minn issa ‘l quddiem: “il-Ftehim”) ġie ffirmat fil-15 ta’ Ottubru 2007, soġġett għall-konklużjonijiet possibbli tiegħu f’data aktar tard.

               (2)

               Il-Protokoll 8 ta’ dan il-Ftehim jiġbor fih, fis-sustanza, il-kontenut, fir-rigward tal-Montenegro, tal-Ftehim ta’ Qafas bejn il-Komuità Ewropea u s-Serbja u l-Montenegro dwar il-prinċipji ġenerali għall-parteċipazzjoni tas-Serbja u l-Montenegro fi programmi Komunitarji (1), li l-Kunsill ikkonkluda permezz tad-Deċiżjoni 2005/527/KE (2).

               (3)

               Minħabba l-indipendenza tal-Montenegro, il-Ftehim ta’ Qafas m’għadux applikabbli fir-rigward tal-Montenegro. Madanakollu, il-Montenegro għandha tibqa’ jkollha l-possibbiltà, bl-istess mod bħall-pajjiżi l-oħra kollha tal-Punent tal-Balkani, li tipparteċipa fi programmi tal-Komunità.

               (4)

               Għalhekk huwa meħtieġ li tiġi pprovduta l-applikazzjoni proviżorja tal-Protokoll 8 fuq il-Ftehim, sakemm jitlestew il-proċeduri meħtieġa li jdaħħlu l-imsemmi Ftehim fis-seħħ,

         IDDEĊIEDA KIF ĠEJ:
   Artikolu 1
   Il-Ftehim fis-sura ta’ Skambju ta’ Ittri bejn il-Komunità u r-Repubblika tal-Montenegro, li jipprovdi għall-applikazzjoni proviżorja tal-Protokoll 8 fuq il-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Montenegro, fuq in-naħa l-oħra, dwar il-prinċipji ġenerali fir-rigward tal-parteċipazzjoni tal-Montenegro fi programmi tal-Komunità, huwa approvat f’isem il-Komunità permezz ta’ din id-Deċiżjoni.
   It-test tal-Ftehim fis-sura ta’ Skambju ta’ Ittri huwa mehmuż ma’ din id-Deċiżjoni, kif ukoll it-test tal-Protokoll 8.
   Artikolu 2
   Il-President tal-Kunsill huwa hawnhekk awtorizzat biex jaħtar il-persuna/i bis-setgħa li jiffirma/w il-Ftehim fis-sura ta’ Skambju ta’ Ittri biex b’hekk jorbtu l-Komunità.

      Magħmul fi Brussell, 13 ta’ Novembru 2007.

            Għall-Kunsill

         F. TEIXEIRA DOS SANTOS

            Il-President

      (1)  ĠU L 192, 22.7.2005, p. 29.

      (2)  ĠU L 192, 22.7.2005, p. 84.
    ---documentbreak---

               19.2.2008

               MT

               Il-Ġurnal Uffiċjali ta’ l-Unjoni Ewropea

               L 43/11

         FTEHIM
   fil-forma ta’ skambju ta’ ittri fir-rigward ta’ l-applikazzjoni provviżorja tal-Protokoll 8 fuq il-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Montenegro, fuq in-naħa l-oħra, dwar il-prinċipji ġenerali għall-parteċipazzjoni tal-Montenegro fi programmi tal-Komunità
   Sinjur,
   Għandi l-unur nirreferi għall-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Montenegro, fuq in-naħa l-oħra, iffirmat fil-15 ta’ Ottubru 2007, u partikolarment għall-Protokoll 8 dwar il-prinċipji ġenerali għall-parteċipazzjoni tal-Montenegro fi programmi tal-Komunità.
   Sakemm il-Ftehim ta’ Stabilizzazzjoni u Assoċjazzjoni jidħol fis-seħħ, għandi l-unur nipproponilek li l-Komunità Ewropea u l-Montenegro mil-lum japplikaw provviżorjament il-Protokoll 8 dwar il-prinċipji ġenerali għall-parteċipazzjoni tal-Montenegro fi programmi tal-Komunità.
   Sakemm il-Ftehim ta’ Stabilizzazzjoni u Assoċjazzjoni jidħol fis-seħħ, għandi l-unur nipproponilek li r-reviżjoni ta’ l-implimentazzjoni tal-Protokoll 8, b’deroga mill-kondizzjonijiet stabbiliti fl-Artikolu 7 ta’ dak il-Protokoll, tiġi eżegwita mill-Partijiet Kontraenti.
   Jekk dan ta’ hawn fuq huwa aċċettabli għar-Repubblika tal-Montenegro, din l-ittra u l-konferma tiegħek flimkien għandhom jikkostitwixxu Ftehim bejn il-Komunità u r-Repubblika tal-Montenegro.
   Jekk jogħġbok, Sinjur, aċċetta l-assigurazzjoni ta’ l-ogħla apprezzament tagħna.

      F’isem il-Komunità Ewropea
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den
      Sačinjeno u Briselu

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu

      ANNESS
      PROTOKOLL 8
      DWAR IL-PRINĊIPJI ĠENERALI GĦALL-PARTEĊIPAZZJONI TAL-MONTENEGRO FI PROGRAMMI TAL-KOMUNITÀ
      Artikolu 1
      Il-Montenegro għandha titħalla tipparteċipa fil-programmi tal-Komunità li ġejjin:

                  (a)

                  il-programmi li huma elenkati fl-Anness tal-Ftehim ta’ Qafas bejn il-Komunità Ewropea u s-Serbja u l-Montenegro dwar il-prinċipji ġenerali fir-rigward tal-parteċipazzjoni tas-Serbja u l-Montenegro fi programmi tal-Komunità (1),

                  (b)

                  Programmi stabbiliti jew imġedda wara s-27 ta’ Lulju 2005 u li jkun fihom klawsola ta’ ftuħ li tipprevedi l-parteċipazzjoni tal-Montenegro.

            Artikolu 2
      Il-Montenegro għandha jikkontribwixxi finanzjarjament għall-baġit ġenerali ta’ l-Unjoni Ewropea b’mod li jikkorrispondi mal-programmi speċifiċi li fihom tipparteċipa.
      Artikolu 3
      Ir-rappreżentanti tal-Montenegro għandhom jitħallew jieħdu sehem, bħala osservaturi u għall-punti li jirrigwardaw il-Montenegro, fil-kumitati ta’ ġestjoni responsabbli mis-sorveljanza tal-programmi li fihom il-Montenegro tikkontribwixxi finanzjarjament.
      Artikolu 4
      Proġetti u inizjattivi li jitressqu minn parteċipanti mill-Montenegro għandhom, safejn dan hu possibbli, jkunu suġġetti għall-istess kundizzjonijiet, regoli u proċeduri tal-programmi kkonċernati kif applikati għall-Istati Membri.
      Artikolu 5
      It-termini u l-kundizzjonijiet speċifiċi fir-rigward tal-parteċipazzjoni tal-Montenegro f’kull programm partikolari, b’mod partikolari il-kontribuzzjoni finanzjarja li għandha titħallas, għandhom jiġu stabbiliti bi ftehim, fis-sura ta’ Memorandum ta’ Spjegazzjoni, bejn il-Kummissjoni Ewropea, li taġixxi f’isem il-Komunità, u l-Montenegro.
      Jekk il-Montenegro tapplika għal għajnuna Komunitarja esterna fuq il-bażi tar-Regolament tal-Kunsill (KE) Nru 1085/2006 tas-17 ta’ Lulju 2006 li jistabbilixxi Strument għall-Għajnuna ta’ Qabel l-Adeżjoni (IPA) (2) jew fuq il-bażi ta’ kwalunkwe Regolament simili li jipprevedi għajnuna Komunitarja esterna lill-Montenegro li jista’ jiġi adottat fil-ġejjieni, il-kundizzjonijiet li jirregolaw l-użu ta’ assistenza Komunitarja mill-Montenegro għandhom jiġu stabbiliti fi ftehim dwar il-finanzjament.
      Artikolu 6
      Il-Memorandum ta’ Spjegazzjoni għandu jistipula, skond ir-Regolament Finanzjarju tal-Komunità, li ser jitwettqu kontroll jew verifiki finanzjarji minn, jew taħt l-awtorità tal-Kummissjoni Ewropea, l-Uffiċju Ewropew ta’ Kontra l-Frodi (OLAF) u Qorti ta’ l-Awdituri tal-Komunitajiet Ewropej.
      Għandhom jiġu adottati dispożizzjoniet dettaljati dwar il-kontroll u l-verifika finanzjarji, miżuri amministrattivi, penali u rkupru li jippermettu lill-Kummissjoni Ewropea, lill-OLAF u lill-Qorti ta’ l-Awdituri sabiex jingħataw setgħat li jkunu ekwivalenti għas-setgħat tagħhom rigward il-benefiċjarji jew il-kuntratturi stabbiliti fil-Komunità.
      Artikolu 7
      Mhux aktar tard minn tliet snin wara d-data tad-dħul fis-seħħ ta’ dan il-Ftehim, u kull tliet snin wara dan, il-Kunsill ta’ Stabilizzazzjoni u Assoċjazzjoni jista’ jirrevedi l-implimentazzjoni ta’ dan il-Protokoll fuq il-bażi tal-parteċipazzjoni effettiva tal-Montenegro f’wieħed jew aktar programmi tal-Komunità.

   Sinjur,
   Għandi l-unur nirrikonoxxi l-wasla ta’ l-ittra bid-data tal-lum li taqra kif ġej:

      “Għandi l-unur nirreferi għall-Ftehim ta’ Stabilizzazzjoni u Assoċjazzjoni bejn il-Komunitajiet Ewropew u l-Istati Membri tagħhom, fuq in-naħa l-waħda, u r-Repubblika tal-Montenegro, fuq in-naħa l-oħra, iffirmat fil-15 ta’ Ottubru 2007, u partikolarment għall-Protokoll 8 dwar il-prinċipji ġenerali għall-parteċipazzjoni tal-Montenegro fi programmi tal-Komunità.
      Sakemm il-Ftehim ta’ Stabilizzazzjoni u Assoċjazzjoni jidħol fis-seħħ, għandi l-unur nipproponilek li l-Komunità Ewropea u l-Montenegro mil-lum japplikaw provviżorjament il-Protokoll 8 dwar il-prinċipji ġenerali għall-parteċipazzjoni tal-Montenegro fi programmi tal-Komunità.
      Sakemm il-Ftehim ta’ Stabilizzazzjoni u Assoċjazzjoni jidħol fis-seħħ, għandi l-unur nipproponilek li r-reviżjoni ta’ l-implimentazzjoni tal-Protokoll 8, b’deroga mill-kondizzjonijiet stabbiliti fl-Artikolu 7 ta’ dak il-Protokoll, tiġi eżegwita mill-Partijiet Kontraenti.
      Jekk dan ta’ hawn fuq huwa aċċettabli għar-Repubblika tal-Montenegro, din l-ittra u l-konferma tiegħek flimkien għandhom jikkostitwixxu ftehim bejn il-Komunità u r-Repubblika tal-Montenegro.”

   Jiena nista’ nikkonferma li r-Repubblika tal-Montenegro taqbel mal-kontenut ta’ l-ittra tiegħek.
   Nitolbok taċċetta, Sinjur, l-assigurazzjoni ta’ l-ogħla apprezzament tiegħi.

      F’isem ir-Repubblika tal-Montenegro
      Sačinjeno u Briselu
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den

         Za Republiku Crnu Goru
         За Република Черна гора
         Por la República de Montenegro
         Za Republiku Černá Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika tal-Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro

      (1)  ĠU L 192, 22.7.2005, p. 29.

      (2)  ĠU L 210, 31.7.2006, p. 82.


title: 2010/321/: Deċiżjoni tal-Kunsill tas- 7 ta’ Ġunju 2010 li tawtorizza lill-Istati Membri biex jirratifikaw, fl-interess tal-Unjoni, il-Konvenzjoni dwar ix-Xogħol fis-Sajd, 2007, tal-Organizzazzjoni Internazzjonali tax-Xogħol (Konvenzjoni Nru 188)

text:
               11.6.2010

               MT

               Il-Ġurnal Uffiċjali tal-Unjoni Ewropea

               L 145/12

         DEĊIŻJONI TAL-KUNSILL
   tas-7 ta’ Ġunju 2010
   li tawtorizza lill-Istati Membri biex jirratifikaw, fl-interess tal-Unjoni, il-Konvenzjoni dwar ix-Xogħol fis-Sajd, 2007, tal-Organizzazzjoni Internazzjonali tax-Xogħol (Konvenzjoni Nru 188)
   (2010/321/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 48 flimkien tal-Artikolu 218(6)(a)(v) u l-ewwel paragrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidraw il-kunsens tal-Parlament Ewropew (1),
   Billi:

               (1)

               Il-Konvenzjoni Nru 188 tal-Organizzazzjoni Internazzjonali tax-Xogħol (minn hawn ’il quddiem imsemmijin “il-Konvenzjoni” u “l-ILO” rispettivament) dwar ix-xogħol fis-settur tas-sajd ġiet adottata fl-14 ta’ Ġunju 2007 fil-Konferenza Internazzjonali tax-Xogħol tal-ILO, imlaqqgħa f'Ġinevra u li fiha d-delegazzjonijiet kollha tal-Unjoni Ewropea vvotaw favur l-adozzjoni.

               (2)

               Il-Konvenzjoni tirrappreżenta kontribut kbir għas-settur tas-sajd fil-livell internazzjonali fil-promozzjoni ta’ xogħol deċenti għas-sajjieda u kondizzjonijiet ta’ kompetizzjoni aktar ġusti għas-sidien ta’ bastimenti tas-sajd u għaldaqstant huwa mixtieq li d-dispożizzjonijiet tagħha jiġu implimentati kemm jista’ jkun malajr.

               (3)

               Il-Parlament Ewropew, il-Kunsill u l-Kummissjoni qegħdin jippromwovu r-ratifika ta’ konvenzjonijiet internazzjonali tax-xogħol li huma kklassifikati aġġornati mill-ILO bħala kontribut għall-isforzi tal-Unjoni Ewropea biex tippromwovi xogħol deċenti għal kulħadd kemm ġewwa l-Unjoni kif ukoll barra mill-Unjoni.

               (4)

               Konformement mal-Kostituzzjoni tal-ILO, l-adozzjoni ta' kwalunkwe Konvenzjoni jew Rakkomandazzjoni mill-Konferenza, jew ir-ratifika ta' kwalunkwe Konvenzjoni minn xi Membru, titqies li fl-ebda każ ma taffettwa xi liġi, għotja, konswetudini jew ftehim li jiżgura kondizzjonijiet aktar favorevoli għall-ħaddiema kkonċernati minn dawk previsti fil-Konvenzjoni jew fir-Rakkomandazzjoni.

               (5)

               Xi dispożizzjonijiet tal-Konvenzjoni jaqgħu fi ħdan il-kompetenza esklużiva tal-Unjoni fir-rigward tal-koordinazzjoni tal-iskemi ta’ sigurtà soċjali.

               (6)

               L-Unjoni ma tistax tirratifika l-Konvenzjoni, ladarba Stati biss jistgħu jkunu partijiet għaliha.

               (7)

               Il-Kunsill għandu għalhekk jawtorizza lill-Istati Membri li huma marbutin bir-regoli tal-Unjoni dwar il-koordinazzjoni tal-iskemi ta’ sigurtà soċjali bbażati fuq l-Artikolu 48 tat-Trattat dwar il-Funzjonament tal-Unjoni Ewropea biex jirratifikaw il-Konvenzjoni fl-interessi tal-Unjoni, skont il-kondizzjonijiet stabbiliti f’din id-Deċiżjoni,

         ADOTTA DIN ID-DEĊIŻJONI:
   Artikolu 1
   L-Istati Membri huma b’dan awtorizzati li jirratifikaw, għall-partijiet li jaqgħu taħt il-kompetenza esklużiva tal-Unjoni, il-Konvenzjoni dwar ix-Xogħol fis-Sajd, 2007, tal-Organizzazzjoni Internazzjonali tax-Xogħol, adottata fl-14 ta’ Ġunju 2007.
   Artikolu 2
   L-Istati Membri huma mistennija jagħmlu sforzi biex jieħdu l-passi meħtieġa biex jiddepożitaw l-istrumenti tagħhom ta' ratifika tal-Konvenzjoni mad-Direttur Ġenerali tal-Uffiċċju Internazzjonali tax-Xogħol kemm jista' jkun malajr, preferibbilment qabel il-31 ta' Diċembru 2012. Il-Kunsill se jirrivedi l-progress tar-ratifikazzjoni qabel Jannar 2012.
   Artikolu 3
   Din id-Deċiżjoni hija indirizzata lill-Istati Membri.

      Magħmul fil-Lussemburgu, is-7 ta’ Ġunju 2010.

            Għall-Kunsill

            Il-President

         C. CORBACHO

      (1)  Kunsens tal-5 ta’ Mejju 2010 (għadu mhux ippubblikat fil-Ġurnal Uffiċjali) li jikkonferma l-Opinjoni tal-14 ta' Jannar 2009 (għadha mhijiex ippubblikata fil-Ġurnal Uffiċjali).


title: Deċiżjoni tal-Kunsill 2008/669/PESK tas- 16 ta' Ġunju 2008 dwar il-konklużjoni tal-Ftehim bejn l-Unjoni Ewropea u r-Repubblika tal-Ginea Bissaw dwar l-Istatus tal-Missjoni ta’ l-Unjoni Ewropea b’appoġġ għar-Riforma tas-Settur tas-Sigurtà fir-Repubblika tal-Ginea Bissaw

text:
               14.8.2008

               MT

               Il-Ġurnal Uffiċjali ta’ l-Unjoni Ewropea

               L 219/65

         DEĊIŻJONI TAL-KUNSILL 2008/669/PESK
   tas-16 ta' Ġunju 2008
   dwar il-konklużjoni tal-Ftehim bejn l-Unjoni Ewropea u r-Repubblika tal-Ginea Bissaw dwar l-Istatus tal-Missjoni ta’ l-Unjoni Ewropea b’appoġġ għar-Riforma tas-Settur tas-Sigurtà fir-Repubblika tal-Ginea Bissaw
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:

               (1)

               Fid-19 ta’ Novembru 2007, il-Kunsill ikkunsidra li azzjoni tal-Politika Ewropea ta’ Sigurtà u Difiża (PESD) fil-qasam tar-Riforma tas-Settur tas-Sigurtà (SSR) fil-Ginea Bissaw tkun xierqa, f’koerenza ma’ u komplimentari għall-Fond Ewropew għall-Iżvilupp u attività oħra Komunitarja.

               (2)

               Wara t-tieni missjoni ta’ l-UE għall-istabbiliment tal-fatti mibgħuta f’Ottubru 2007, fl-10 ta’ Diċembru 2007 l-Kunsill approva l-Kunċett Ġenerali għal azzjoni potenzjali tal-PESD b’appoġġ għall-SSR fil-Ginea Bissaw.

               (3)

               Fit-12 ta’ Frar 2008, il-Kunsill adotta l-Azzjoni Konġunta 2008/112/PESK dwar il-missjoni ta’ l-Unjoni Ewropea b’appoġġ għar-riforma tas-settur tas-sigurtà fir-Repubblika tal-Ginea Bissaw (EU SSR GUINEA-BISSAU) (1).

               (4)

               Ftehim dwar l-istatus tal-missjoni ta’ l-Unjoni Ewropea b’appoġġ għar-riforma tas-settur tas-sigurtà fir-Repubblika tal-Ginea Bissaw ġie nnegozjat bejn l-Unjoni Ewropea u r-Repubblika tal-Ginea Bissaw.

               (5)

               Il-Ftehim għandu jiġi approvat,

         IDDEĊIEDA DAN LI ĠEJ:
   Artikolu 1
   Il-Ftehim bejn l-Unjoni Ewropea u r-Repubblika tal-Ginea Bissaw dwar l-Istatus tal-Missjoni ta’ l-Unjoni Ewropea b’appoġġ għar-Riforma tas-Settur tas-Sigurtà fir-Repubblika tal-Ginea Bissaw huwa b’dan approvat f’isem l-Unjoni.
   It-test tal-Ftehim huwa anness ma’ din id-Deċiżjoni (2).
   Artikolu 2
   Il-President tal-Kunsill huwa b’dan awtorizzat li jinnomina l-persuna/i mogħtija s-setgħa biex tiffirma/jiffirmaw il-Ftehim sabiex torbot/jorbtu lill-Unjoni (3).
   Artikolu 3
   Din id-Deċiżjoni għandha tidħol fis-seħħ fil-jum ta’ l-adozzjoni tagħha.
   Artikolu 4
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Brussell, 16 ta’ Ġunju 2008.

            Għall-Kunsill

            Il-President

         D. RUPEL

      (1)  ĠU L 40, 14.2.2008, p. 11.

      (2)  Ara paġna 66 ta' dan il-Ġurnal Uffiċjali.

      (3)  Id-data tad-dħul fis-seħħ tal-Ftehim ser tiġi ppubblikata fil-Ġurnal Uffiċjali ta’ l-Unjoni Ewropea mis-Segretarjat Ġenerali tal-Kunsill.
    ---documentbreak---

               14.8.2008

               MT

               Il-Ġurnal Uffiċjali ta’ l-Unjoni Ewropea

               L 219/66

         TRADUZZJONI
   FTEHIM
   bejn l-Unjoni Ewropea u r-Repubblika tal-Ginea Bissaw dwar l-Istatus tal-Missjoni ta’ l-Unjoni Ewropea b’appoġġ għar-Riforma tas-Settur tas-Sigurtà fir-Repubblika tal-Ginea Bissaw
   L-UNJONI EWROPEA, minn hawn ’il quddiem imsejħa l-“UE”,
   minn naħa waħda, u
   IR-REPUBBLIKA TAL-GINEA BISSAW, minn hawn ’il quddiem imsejħa “l-Istat Ospitanti”,
   min-naħa l-oħra,
   Flimkien minn hawn ’il quddiem imsejħa l-“Partijiet”,
   WARA LI KKUNSIDRAW:
   L-iskambju ta’ ittri bejn is-Segretarju Ġenerali/Rappreżentant Għoli għall-Politika Estera u ta’ Sigurtà Komuni, Javier Solana, u l-Eċċellenza Tiegħu l-President tar-Repubblika tal-Ginea Bissaw, João Bernardo Vieira, dwar missjoni possibbli ta’ l-Unjoni Ewropea b’appoġġ għar-riforma tas-settur tas-sigurtà fir-Repubblika tal-Ginea Bissaw,
   l-Azzjoni Konġunta tal-Kunsill 2008/112/PESK tat-12 ta’ Frar 2008 dwar il-missjoni ta’ l-Unjoni Ewropea b’appoġġ għar-riforma tas-settur tas-sigurtà fir-Repubblika tal-Guinea Bissaw (EU SSR GUINEA BISSAU) (1),
   li dan il-Ftehim ma jaffettwax id-drittijiet u l-obbligi tal-Partijiet skond strumenti ta’ ftehim internazzjonali u strumenti oħrajn li jistabbilixxu qrati u tribunali internazzjonali, inkluż l-Istatut tal-Qorti Kriminali Internazzjonali,
   FTIEHMU DWAR DAN LI ĠEJ:
   Artikolu 1
   Kamp ta’ applikazzjoni u definizzjonijiet
   1.   Dan il-Ftehim għandu japplika għall-missjoni ta’ l-Unjoni Ewropea u l-persunal tagħha.
   2.   Dan il-Ftehim għandu japplika biss fit-territorju ta’ l-Istat Ospitanti.
   3.   Għall-finijiet ta’ dan il-Ftehim:

               (a)

               “EU SSR Ginea Bissaw” għandha tfisser il-Missjoni ta’ l-UE fl-Istat Ospitanti stabbilita bl-Azzjoni Konġunta 2008/112/PESK, inkluż il-komponenti, il-forzi, l-unitajiet, il-kwartieri ġenerali u l-persunal tagħha skjerati fit-territorju ta’ l-Istat Ospitanti u assenjati lill-EU SSR Ginea Bissaw;

               (b)

               “Kap tal-Missjoni” għandha tfisser il-Kap tal-Missjoni ta’ l-EU SSR Ginea Bissaw, maħtur mill-Kunsill ta’ l-Unjoni Ewropea;

               (ċ)

               “Persunal ta’ l-EU SSR” għandha tfisser il-Kap tal-Missjoni, il-persunal issekondat mill-Istati Membri ta’ l-UE u l-istituzzjonijiet ta’ l-UE u l-Istati non-UE mistiedna mill-UE biex jipparteċipaw fl-EU SSR Ginea Bissaw, persunal internazzjonali reklutat fuq bażi kuntrattwali mill-EU SSR Ginea Bissaw skejrat għat-tħejjija, l-appoġġ u l-implimentazzjoni tal-missjoni, u l-persunal fuq missjoni għal Stat Mittenti jew isitituzzjoni ta’ l-UE fil-qafas tal-missjoni. Din m’għandhiex tinkludi kuntratturi kummerċjali jew persunal impjegat lokalment;

               (d)

               “Kwartieri ġenerali” għandha tfisser il-kwartieri ġenerali prinċipali ta’ l-EU SSR Ginea Bissaw fil-Bassaw;

               (e)

               “Stat Mittenti” għandha tfisser kwalunkwe Stat Membru ta’ l-UE jew Stat non-UE li ssekonda l-persunal għall-EU SSR Ginea Bissaw;

               (f)

               “Faċilitajiet” għandha tfisser il-bini, l-postijiet u l-art kollha meħtieġa għat-tmexxija ta’ l-attivitajiet ta’ l-EU SSR Ginea Bissaw, kif ukoll għall-akkomodazzjoni tal-persunal ta’ l-EU SSR Ginea Bissaw.

               (g)

               “Persunal impjegat lokalment” għandha tfisser persunal li jkunu ċittadini jew residenti permanenti ta’ l-Istat Ospitanti.

         Artikolu 2
   Dispożizzjonijiet ġenerali
   1.   L-EU SSR Ginea Bissaw u l-persunal ta’ l-EU SSR Ginea Bissaw għandhom jirrispettaw il-liġijiet u r-regolamenti ta’ l-Istat Ospitanti u għandhom jastjenu minn kull azzjoni jew attività inkompatibbli ma’ l-objettivi tal-missjoni.
   2.   L-EU SSR Ginea Bissaw għandha tkun awtonoma fir-rigward tat-twettiq tal-funzjonijiet tagħha skond il-Ftehim preżenti. L-Istat Ospitanti għandu jirrispetta n-natura unitarja u internazzjonali ta’ l-EU SSR Ginea Bissaw.
   3.   Il-Kap tal-Missjoni għandu jinforma regolarment lill-Gvern ta’ l-Istat Ospitanti bin-numru tal-persunal ta’ l- l-EU SSR Ginea Bissaw stazzjonat fit-territorju ta’ l-Istat Ospitanti.
   Artikolu 3
   Identifikazzjoni
   1.   Il-persunal ta’ l-EU SSR Ginea Bissaw għandu jiġi pprovdut bi u identifikat b’karta ta’ identifikazzjoni ta’ l-EU SSR Ginea Bissaw, li huma għandhom ikunu obbligati jġorru magħhom il-ħin kollu. L-awtoritajiet rilevanti ta’ l-Istat Ospitanti għandhom jiġi pprovduti b’kampjun ta’ karta ta’ identifikazzjoni ta’ l-EU SSR Ginea Bissaw.
   2.   Il-vetturi u l-mezzi tat-trasport oħrajn ta’ l-EU SSR Ginea Bissaw għandu jkollhom marki ta’ identifikazzjoni u/jew pjanċi tar-reġistrazzjoni distintivi ta’ l-EU SSR Ginea Bissaw, li għandhom jiġu kkomunikati lill-awtoritajiet rilevanti ta’ l-Istat Ospitanti.
   3.   L-EU SSR Ginea Bissaw għandu jkollha d-dritt li ttajjar il-bandiera ta’ l-UE fil-kwartieri ġenerali tagħha u bnadi oħrajn, waħedha jew flimkien mal-bandiera ta’ l-Istat Ospitanti, kif deċiż mill-Kap tal-Missjoni. Il-bnadar nazzjonali jew l-insinji ta’ l-elementi nazzjonali li jikkostitwixxu l-EU SSR Ginea Bissaw jistgħu jintwerew fil-faċilitajiet, il-vetturi u l-uniformijiet ta’ l-EU SSR Ginea Bissaw, kif deċiż mill-Kap tal-Missjoni.
   Artikolu 4
   Qsim tal-fruntieri u moviment fit-territorju ta’ l-Istat Ospitanti
   1.   Il-persunal, l-assi u l-mezzi tat-trasport ta’ l-EU SSR Ginea Bissaw għandhom jaqsmu l-fruntiera ta’ l-Istat Ospitanti fil-punti ta’ qsim uffiċjali tal-fruntieri, il-portijiet u permezz ta’ passaġġi ta’ l-ajru internazzjonali.
   2.   Il-Parti Ospitanti għandha tiffaċilita d-dħul fi u t-tluq mit-territorju ta’ l-Istat Ospitanti għall-EU SSR Ginea Bissaw u l-persunal ta’ l-EU SSR Ginea Bissaw. Ħlief għall-kontroll tal-passaport waqt id-dħul u t-tluq mit-territorju ta’ l-Istat Ospitanti, il-persunal ta’ l-EU SSR Ginea Bissaw, flimkien mal-prova li huma membri tal-Missjoni, għandu jkunu eżenti minn regolamenti dwar il-passaporti, il-kontrolli doganali, il-viża u l-immigrazzjoni u kwalunkwe forma ta’ spezzjoni ta’ l-immigrazzjoni fit-territorju ta’ l-Istat Ospitanti.
   3.   Il-persunal ta’ l-EU SSR Ginea Bissaw għandu jkun eżenti mir-regolamenti ta’ l-Istat Ospitanti li jirregolaw ir-reġistrazzjoni u l-kontroll tal-barranin, iżda m’għandu jikseb ebda dritt għal residenza jew domiċilju permanenti fit-territorju ta’ l-Istat Ospitanti.
   4.   L-assi u l-mezzi tat-trasport ta’ l-EU SSR Ginea Bissaw li jidħlu, jittranżitaw, jew joħorġu mit-territorju ta’ l-Istat Ospitanti b’appoġġ għal dik il-Missjoni għandhom ikunu eżenti minn kwalunkwe rekwiżit li jipprovdu inventarji jew dokumentazzjoni oħra doganali, u minn kwalunkwe spezzjoni.
   5.   Vetturi u inġenji ta’ l-ajru użati f’appoġġ għall-Missjoni m’għandhomx ikunu soġġetti għal-liċenzji lokali jew ir-rekwiżiti ta’ reġistrazzjoni. L-istandards u r-regolamenti internazzjonali rilevanti għandhom ikomplu japplikaw. Jekk meħtieġ, għandhom jiġu konklużi arranġamenti supplimentari kif imsemmi fl-Artikolu 19.
   6.   Il-persunal ta’ l-EU SSR Ginea Bissaw jista’ jsuq vetturi bil-mutur, jinnaviga bastimenti u jħaddem inġenji ta’ l-ajru fit-territorju ta’ l-Istat Ospitanti sakemm ikollu liċenzji tas-sewqan, ċertifikati ta’ kaptan ta’ bastiment jew liċenzji ta’ bdot nazzjonali jew internazzjonali validi, kif xieraq. L-Istat Ospitanti għandu jaċċetta bħala validi, mingħajr taxxa jew imposta, il-liċenzji jew permessi tas-sewqan li jkollu l-persunal ta’ EU SSR Ginea Bissaw.
   7.   L-EU SSR Ginea Bissaw u l-persunal ta’ l-EU SSR Ginea Bissaw flimkien mal-vetturi, l-inġenji ta’ l-ajru u kwalunkwe mezz tat-trasport ieħor, it-tagħmir u l-fornimenti tagħhom għandhom igawdu minn moviment liberu u mingħajr restrizzjonijiet fit-territorju kollu ta’ l-Istat Ospitanti, inklużi l-ibħra territorjali u l-ispazju ta’ l-ajru tiegħu. Jekk meħtieġ, jistgħu jiġu konklużi arranġamenti supplimentari skond l-Artikolu 19.
   8.   Għall-finijiet tal-Missjoni, il-persunal ta’ l-EU SSR Ginea Bissaw, u l-persunal lokali impjegat mill-EU SSR Ginea Bissaw meta jkunu fuq vjaġġ uffiċjali, jista’ juża t-toroq pubbliċi, il-pontijiet, it-tragetti, l-ajruporti u l-portijiet mingħajr ma jħallas dazji, imposti, pedaġġi, taxxi u ħlasijiet oħrajn. L-EU SSR Ginea Bissaw m’għandhiex tkun eżenti minn ħlasijiet raġonevoli għas-servizzi mitlubin u rċevuti skond il-kondizzjonijiet li japplikaw għal dawk ipprovduti lill-persunal ta’ l-Istat Ospitanti.
   Artikolu 5
   Privileġġi u immunitajiet ta’ l-EU SSR Ginea Bissaw mogħtija mill-Istat Ospitanti
   1.   Il-postijiet ta’ l-EU SSR Ginea Bissaw għandhom ikunu invjolabbli. L-aġenti ta’ l-Istat Ospitanti m’għandhomx jidħlu fihom mingħajr il-kunsens tal-Kap tal-Missjoni.
   2.   Il-postijiet ta’ l-EU SSR Ginea Bissaw, it-tagħmir tagħhom u assi oħra fihom kif ukoll il-mezzi ta’ trasport tagħhom għandhom ikunu ħielsa minn kull tfittxija, rekwiżizzjoni, rabta jew eżekuzzjoni.
   3.   L-EU SSR Ginea Bissaw, il-proprjetà u l-assi tagħha, irrispettivament minn fejn jinsabu u mid-detentur tagħhom, għandhom igawdu l-immunità minn kull forma ta’ proċess legali.
   4.   L-arkivji u d-dokumenti ta’ l-EU SSR Ginea Bissaw għandhom ikunu invjolabbli f’kull ħin, ikunu fejn ikunu.
   5.   Il-korrispondenza uffiċjali ta’ l-EU SSR Ginea Bissaw għandha tkun invjolabbli. Korrispondenza uffiċjali tfisser kull korrispondenza relatata ma’ l-operazzjoni u l-funzjonijiet tagħha.
   6.   Fir-rigward ta’ merkanzija mixtrija jew importata, servizzi pprovduti u postijiet użati mill-EU SSR Ginea Bissaw għall-finijiet tal-missjoni, l-EU SSR Ginea Bissaw għandha tkun eżenti mill-imposti, it-taxxi u l-ħlasijiet simili kollha nazzjonali, reġjonali u komunali. L-EU SSR Ginea Bissaw m’għandhiex tkun eżenti mill-imposti, it-taxxi jew il-ħlasijiet li jirrappreżentaw ħlas għal servizzi mogħtija.
   7.   L-Istat Ospitanti għandu jippermetti d-dħul ta’ oġġetti għall-missjoni u jagħtihom eżenzjoni mid-dazji doganali, l-imposti, il-pedaġġi, it-taxxi u l-ħlasijiet simili kollha ħlief għall-ħlasijiet għal ħżin, trasport u servizzi oħrajn mogħtija.
   Artikolu 6
   Privileġġi u immunitajiet ta’ l-EU SSR Ginea Bissaw mogħtija mill-Istat Ospitanti
   1.   Il-persunal ta’ l-EU SSR Ginea Bissaw m’għandu jkun soġġett għall-ebda forma ta’ arrest jew detenzjoni.
   2.   Id-dokumenti, il-korrispondenza u l-proprjetà tal-persunal ta’ l-EU SSR Ginea Bissaw għandhom igawdu l-invjolabbiltà, ħlief fil-każ ta’ miżuri ta’ eżekuzzjoni awtorizzati skond il-paragrafu 6.
   3.   Il-persunal ta’ l-EU SSR Ginea Bissaw għandu jgawdi l-immunità mill-ġurisdizzjoni kriminali ta’ l-Istat Ospitanti fiċ-ċirkostanzi kollha. L-immunità mill-ġurisdizzjoni kriminali tal-persunal ta’ l-EU SSR Ginea Bissaw tista’ tiġi rinunzjata mill-Istat Mittenti jew l-istituzzjoni ta’ l-UE kkonċernata, skond il-każ. Tali rinunzja għandha dejjem tkun espressa.
   4.   Il-persunal ta’ l-EU SSR Ginea Bissaw għandu jgawdi l-immunità mill-ġurisdizzjoni ċivili u amministrattiva ta’ l-Istat Ospitanti fir-rigward tal-kliem li jgħid jew jikteb u l-atti kollha li jwettaq fl-eżerċizzju tal-funzjonijiet uffiċjali tiegħu. Jekk jinbeda xi proċediment ċivili kontra l-persunal ta’ l-EU SSR Ginea Bissaw quddiem kwalunkwe qorti ta’ l-Istat Ospitanti, il-Kap tal-Missjoni u l-awtorità kompetenti ta’ l-Istat Mittenti jew ta’ l-istituzzjoni ta’ l-UE għandhom jiġu notifikati minnufih. Qabel il-bidu tal-proċediment quddiem il-qorti, il-Kap tal-Missjoni u l-awtorità kompetenti ta’ l-Istat Mittenti jew ta’ l-istituzzjoni ta’ l-UE għandhom jiċċertifikaw lill-qorti jekk l-att in kwistjoni kienx twettaq mill-persunal ta’ l-EU SSR Ginea Bissaw fl-eżerċizzju tal-funzjonijiet uffiċjali tiegħu. Jekk l-att twettaq fl-eżerċizzju ta’ funzjonijiet uffiċjali, il-proċediment m’għandux jinbeda u għandhom japplikaw id-dispożizzjonijiet ta’ l-Artikolu 16. Jekk l-att ma ġiex imwettaq fl-eżerċizzju ta’ funzjonijiet uffiċjali, il-proċediment jista’ jitkompla. Iċ-ċertifikazzjoni mill-Kap tal-Missjoni u l-awtorità kompetenti ta’ l-Istat Mittenti jew ta’ l-istituzzjoni ta’ l-UE għandha tkun vinkolanti fuq il-ġurisdizzjoni ta’ l-Istat Ospitanti, li ma jistax jikkontestaha
   Il-bidu ta’ proċedimenti mill-persunal ta’ l-EU SSR Ginea Bissaw għandu jipprekludih milli jinvoka l-immunità mill-ġurisdizzjoni fir-rigward ta’ kwalunkwe talba/appell relatati direttament ma’ l-ilment prinċipali.
   5.   Il-persunal ta’ l-EU SSR Ginea Bissaw m’huwiex obbligat li jagħti xiehda.
   6.   L-ebda miżura ta’ eżekuzzjoni ma tista’ tittieħed fir-rigward tal-persunal ta’ l-EU SSR Ginea Bissaw, ħlief fil-każ li jinbeda kontrih proċediment ċivili mhux relatat mal-funzjonijiet uffiċjali tiegħu. Il-proprjetà tal-persunal ta’ l-EU SSR Ginea Bissaw, li tkun iċċertifikata mill-Kap tal-Missjoni bħala meħtieġa għat-twettiq tal-funzjonijiet uffiċjali tiegħu, għandha tkun ħielsa mis-sekwestru għall-eżekuzzjoni ta’ sentenza, deċiżjoni jew ordni. Fi proċedimenti ċivili l-persunal ta’ l-EU SSR Ginea Bissaw m’għandu jkun soġġett għall-ebda restrizzjoni tal-libertà personali tiegħu jew għal kwalunke miżura oħra ta’ restrizzjoni.
   7.   L-immunità tal-persunal ta’ l-EU SSR Ginea Bissaw mill-ġurisdizzjoni ta’ l-Istat Ospitanti ma teżentahx mill-ġurisdizzjoniijiet ta’ l-Istati Mittenti rispettivi.
   8.   Il-persunal ta’ l-EU SSR Ginea Bissaw għandu, fir-rigward tas-servizzi mogħtija għall-EU SSR Ginea Bissaw, ikun eżenti mid-dispożizzjonijiet tas-sigurtà soċjali li jistgħu jkunu fis-seħħ fl-Istat Ospitanti.
   9.   Il-persunal ta’ l-EU SSR Ginea Bissaw għandu jkun eżenti minn kull forma ta’ tassazzjoni fl-Istat Ospitanti fuq is-salarju u l-emolumenti mħallsa lilu mill-EU SSR Ginea Bissaw jew mill-Istati Mittenti, kif ukoll fuq kwalunkwe dħul li jirċievi minn barra l-Istat Ospitanti.
   10.   L-Istat Ospitanti għandu, b’mod konformi ma’ tali liġijiet u regolamenti li jista’ jadotta, jippermetti d-dħul ta’ u jagħti eżenzjoni minn kull dazju doganali, taxxa, u ħlas relatat ħlief għall-ħlasijiet għal ħżin, trasport u servizzi simili, fuq oġġetti għall-użu personali tal-persunal ta’ l-EU SSR Ginea Bissaw. L-Istat Ospitanti għandu wkoll jippermetti l-esportazzjoni ta’ tali oġġetti. Għal merkanzija u servizzi mixtrija fis-suq domestiku, il-persunal ta’ l-EU SSR Ginea Bissaw għandu jkun eżenti mit-taxxa fuq il-valur miżjud u t-taxxi skond il-liġijiet ta’ l-Istat Ospitanti.
   11.   Il-bagalji personali tal-persunal ta’ l-EU SSR Ginea Bissaw għandhom ikunu eżenti mill-ispezzjoni, sakemm ma jkunx hemm raġunijiet serji sabiex ikun preżunt li jkollhom fihom oġġetti li ma jkunux għall-użu personali tal-persunal ta’ l-EU SSR Ginea Bissaw, jew oġġetti li l-importazzjoni jew l-esportazzjoni tagħhom tkun projbita mil-liġi jew kontrollata mir-regolamenti ta’ kwarantina ta’ l-Istat Ospitanti. Tali spezzjoni għandha titmexxa biss fil-preżenza tal-persunal ta’ l-EU SSR Ginea Bissaw konċernat jew ta’ rappreżentant awtorizzat ta’ l-EU SSR Ginea Bissaw.
   Artikolu 7
   Persunal impjegat lokalment
   Il-persunal impjegat lokalment għandu jgawdi privileġġi u immunitajiet biss safejn ammess mill-Istat Ospitanti. Madankollu, l-Istat Ospitanti għandu jeżerċita l-ġurisdizzjoni tiegħu fuq dak il-persunal b’tali mod li ma jfixkilx eċċessivament it-twettiq tal-funzjonijiet tal-Missjoni.
   Artikolu 8
   Ġurisdizzjoni kriminali
   L-awtoritajiet kompetenti ta’ Stat Mittenti għandu jkollhom id-dritt jeżerċitaw fit-territorju ta’ l-Istat Ospitanti l-ġurisdizzjoni kriminali u s-setgħat dixxiplinarji kollha mogħtija lilhom bil-liġi ta’ l-Istat Mittenti fir-rigward tal-persunal kollu ta’ l-EU SSR Ginea Bissaw soġġett għal-liġi rilevanti ta’ l-Istat Mittenti.
   Artikolu 9
   Sigurtà
   1.   L-Istat Ospitanti, permezz tal-kapaċitajiet tiegħu stess, għandu jassumi responsabbiltà sħiħa għas-sigurtà tal-persunal ta’ l-EU SSR Ginea Bissaw.
   2.   Għal dak il-għan, l-Istat Ospitanti għandu jieħu l-miżuri kollha meħtieġa għall-protezzjoni, is-sikurezza u s-sigurtà ta’ l-EU SSR Ginea Bissaw u l-persunal ta’ l-EU SSR Ginea Bissaw. Kwalunkwe dispożizzjoni speċifika proposta mill-Istat Ospitanti għandha tiġi maqbula mill-Kap tal-Missjoni qabel ma tiġi implimentata. L-Istat Ospitanti għandu jippermetti u jappoġġa mingħajr ħlas attivitajiet marbutin ma’ l-evakwazzjoni medika tal-persunal ta’ l-EU SSR Ginea Bissaw. Jekk meħtieġ, għandhom jiġu konklużi arranġamenti supplimentari kif imsemmi fl-Artikolu 19.
   Artikolu 10
   Uniformi
   1.   Il-persunal ta’ l-EU SSR Ginea Bissaw għandu jilbes l-uniformi nazzjonali jew ilbies ċivili b’identifikazzjoni ta’ l-EU SSR Ginea Bissaw.
   2.   L-ilbies ta’ uniformi għandu jkun soġġett għar-regoli adottati mill-Kap tal-Missjoni.
   Artikolu 11
   Kooperazzjoni u aċċess għall-informazzjoni
   1.   L-Istat Ospitanti għandu jipprovdi kooperazzjoni u appoġġ sħaħ lill-EU SSR Ginea Bissaw u lill-persunal ta’ l-EU SSR Ginea Bissaw.
   2.   Jekk mitlub u meħtieġ għat-tlestija tal-Missjoni EU SSR Ginea Bissaw, l-Istat Ospitanti għandu jipprovdi lill-persunal ta’ l-EU SSR Ginea Bissaw b’aċċess effettiv għal:

               (a)

               bini, postijiet, postijiet u vetturi uffiċjali taħt il-kontroll ta’ l-Istat Ospitanti;

               (b)

               dokumenti, materjali u informazzjoni, taħt il-kontroll tiegħu, li jkunu rilevanti għall-mandat ta’ l-EU SSR Ginea Bissaw.

         Jekk meħtieġ, għandhom jiġu konklużi l-arranġamenti supplimentari kif imsemmi fl-Artikolu 19.
   3.   Il-Kap tal-Missjoni u l-Istat Ospitanti għandhom jikkonsultaw regolarment u jieħdu miżuri xierqa biex jiġi żgurat il-kollegament mill-qrib u reċiproku f’kull livell xieraq. L-Istat Ospitanti jista’ jaħtar uffiċjal ta’ kollegament għall-EU SSR Ginea Bissaw.
   Artikolu 12
   Appoġġ mill-Istat Ospitanti u kuntratti
   1.   L-Istat Ospitanti jaċċetta, jekk jintalab, li jgħin lill-EU SSR Ginea Bissaw fit-tfittxija għal postijiet adatti.
   2.   L-Istat Ospitanti għandu jipprovdi, mingħajr ħlas, jekk ikun mitlub u disponibbli, postijiet li huma l-proprjetà ta’ l-Istat Ospitanti u postijiet li huma l-proprjetà ta’ entitajiet ġuridiċi privati, safejn dawn il-postijiet ikunu meħtieġa għat-twettiq ta’ attivitajiet amministrattivi u operattivi ta’ l-EU SSR Ginea Bissaw.
   3.   Skond il-mezzi u l-kapaċitajiet tiegħu, l-Istat Ospitanti għandu jgħin fit-tħejjija, l-istabbiliment u t-twettiq ta’ u l-appoġġ għall-Missjoni, inklużi l-postijiet ta’ ko-lokazzjoni u t-tagħmir għall-esperti ta’ l-EU SSR Ginea Bissaw.
   4.   L-assistenza u l-appoġġ għall-missjoni mill-Istat Ospitanti għandhom jiġu pprovduti bl-istess kondizzjonijiet ta’ l-assistenza u l-appoġġ mogħtijin lill-persunal ta’ l-Istat Ospitanti.
   5.   Il-liġi applikabbli għall-kuntratti konklużi mill-EU SSR Ginea Bissaw fl-Istat Ospitanti għandha tiġi determinata mill-kuntratti rispettivi.
   6.   Il-kuntratt jista’ jistipula li l-proċedura tar-riżoluzzjoni tat-tilwim imsemmija fl-Artikolu 16(3) u (4) għandha tkun applikabbli għat-tilwim li jirriżulta mill-applikazzjoni tal-kuntratt.
   Artikolu 13
   Modifika tal-postijiet
   L-EU SSR Ginea Bissaw għandha tkun awtorizzata li tibni, tibdel jew timmodifika b’mod ieħor il-postijiet skond ir-rekwiżiti operattivi tagħha.
   L-Istat Ospitanti m’għandu jitlob mill-EU SSR Ginea Bissaw l-ebda kumpens għal dawk il-kostruzzjonijiet, bdil jew modifiki.
   Artikolu 14
   Persunal ta’ l-EU SSR Ginea Bissaw li jmut
   1.   Il-Kap tal-Missjoni għandu jkollu d-dritt li jieħu f’idejh u li jagħmel l-arranġamenti adatti għar-ripatrijazzjoni ta’ kwalunkwe membru mejjet tal-persunal ta’ l-EU SSR Ginea Bissaw, kif ukoll tal-proprjetà personali tiegħu.
   2.   M’għandha ssir ebda awtopsja fuq membru mejjet ta’ l-EU SSR Ginea Bissaw mingħajr il-qbil ta’ l-Istat Mittenti, u l-preżenza ta’ rappreżentant ta’ l-EU SSR Ginea Bissaw u/jew l-Istat konċernat.
   3.   L-Istat Ospitanti u l-EU SSR Ginea Bissaw għandhom jikkooperaw kemm jista’ jkun bil-ħsieb tar-ripatrijazzjoni bikrija tal-persunal mejjet tal-missjoni EU SSR Ginea-Bisaw.
   Artikolu 15
   Komunikazzjonijiet
   1.   L-EU SSR Ginea Bissaw tista’ tinstalla u topera stazzjonijiet tar-radju trasmittenti u riċevituri, kif ukoll sistemi satellitari. Hija għandha tikkoopera ma’ l-awtoritajiet kompetenti ta’ l-Istat Ospitanti bil-ħsieb li jiġu evitati konflitti fl-użu tal-frekwenzi adatti. L-Istat Ospitanti għandu jagħti l-aċċess mingħajr ħlas għall-ispektrum tal-frekwenza.
   2.   L-EU SSR Ginea Bissaw għandha tgawdi d-dritt għal komunikazzjoni bla restrizzjonijiet bir-radju (inkluż radju satellitari, mobbli jew ta’ l-idejn), bit-telefon, bit-telegrafu, bil-fax u b’mezzi oħrajn, kif ukoll id-dritt li tistalla t-tagħmir meħtieġ għaż-żamma ta’ tali komunikazzjonijiet fi ħdan u bejn l-postijiet ta’ l-EU SSR Ginea Bissaw, inkluż it-tqegħid ta’ fili u linji fissi għall-fini ta’ l-operazzjoni.
   3.   Fil-postijiet tagħha stess l-EU SSR Ginea Bissaw tista’ tagħmel l-arranġamenti meħtieġa sabiex titwassal il-posta indirizzata lil u mill-EU SSR Ginea Bissaw u/jew il-persunal ta’ l-EU SSR Ginea Bissaw.
   Artikolu 16
   Talbiet għall-indennizz għal mewt, korriment, ħsara jew telf
   1.   L-EU SSR Ginea Bissaw u l-persunal ta’ l-EU SSR Ginea Bissaw m’għandhom ikunu responsabbli għal ebda ħsara jew telf ta’ proprjetà ċivili jew tal-gvern relatati ma’ ħtiġijiet operattivi jew ikkawżati minn attivitajiet marbutin ma’ tfixkil ċivili jew mal-protezzjoni ta’ l-EU SSR Ginea Bissaw.
   2.   Bil-ħsieb li tintlaħaq soluzzjoni bonarja, it-talbiet għal indennizz għal ħsara jew telf ta’ proprjetà ċivili jew tal-gvern mhux koperti mill-paragrafu 1, kif ukoll talbiet għal indennizz fuq mewt jew korriment ta’ persuni u għal ħsara jew telf ta’ proprjetà ta’ l-EU SSR Ginea Bissaw, għandhom jitressqu lill-EU SSR Ginea Bissaw permezz ta’ l-awtoritajiet kompetenti ta’ l-Istat Ospitanti, safejn ikunu konċernati t-talbiet imressqa minn persuni ġuridiċi jew fiżiċi mill-Istat Ospitanti, jew lill-awtoritajiet kompetenti ta’ l-Istat Ospitanti, safejn ikunu konċernati t-talbiet imressqa mill-EU SSR Ginea Bissaw.
   3.   Fejn ma tistax tinstab soluzzjoni bonarja, it-talba għandha tintbagħat lil kummissjoni ta’ indennizz magħmula fuq bażi ndaqs minn rappreżentanti ta’ l-EU SSR Ginea Bissaw u rappreżentanti ta’ l-Istat Ospitanti. Ir-riżoluzzjoni ta’ talbiet għandha tintlaħaq bi qbil komuni.
   4.   Fejn ma tistax tintlaħaq riżoluzzjoni fil-kummissjoni ta’ indennizz, it-tilwima għandha:

               (a)

               għal talbiet sa u li jinkludu 40 000 EUR, tiġi riżolta b’mezzi diplomatiċi bejn l-Istat Ospitanti u r-rappreżentanti ta’ l-UE;

               (b)

               għal talbiet ’il fuq mill-ammont imsemmi fil-punt (a), titressaq quddiem tribunal ta’ l-arbitraġġ, li d-deċiżjonijiet tagħha għandhom ikunu vinkolanti.

         5.   It-tribunal ta’ l-arbitraġġ għandu jkun magħmul minn tliet arbitri, li wieħed minnhom ikun maħtur mill-Istat Ospitanti, ieħor ikun maħtur mill-EU SSR Ginea Bissaw u t-tielet wieħed ikun maħtur b’mod konġunt mill-Istat Ospitanti u l-EU SSR Ginea Bissaw. Fejn waħda mill-partijiet ma taħtarx arbitru fi żmien xahrejn jew fejn ma jistax jintlaħaq qbil bejn l-Istat Ospitanti u l-EU SSR Ginea Bissaw dwar il-ħatra tat-tielet arbitru, l-arbitru in kwistjoni għandu jinħatar mill-President tal-Qorti tal-Ġustizzja tal-Komunitajiet Ewropej.
   6.   Għandu jiġi konkluż arranġament amministrattiv bejn l-EU SSR Ginea Bissaw u l-awtoritajiet amministrattivi ta’ l-Istat Ospitanti sabiex jiġu determinati t-termini tar-referenza tal-kummissjoni ta’ indennizz u tat-tribunal, il-proċedura applikabbli fi ħdan dawn l-organi u l-kondizzjonijiet li bihom għandhom jiġu ppreżentati t-talbiet.
   Artikolu 17
   Kollegamenti u tilwim
   1.   Il-kwistjonijiet kollha li jirriżultaw in konnessjoni ma’ l-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti ta’ l-EU SSR Ginea Bissaw u l-awtoritajiet kompetenti ta’ l-Istat Ospitanti.
   2.   F’nuqqas ta’ kwalunkwe soluzzjoni minn qabel, it-tilwim fir-rigward ta’ l-interpretazzjoni jew l-applikazzjoni ta’ dan il-Ftehim għandu jiġi deċiż bejn l-Istati Ospitanti u rappreżentanti ta’ l-UE unikament b’mezzi diplomatiċi.
   Artikolu 18
   Dispożizzjonijiet oħra
   1.   Kull meta dan il-Ftehim jirreferi għall-privileġġi, l-immunitajiet u d-drittijiet ta’ l-EU SSR Ginea Bissaw u tal-persunal ta’ l-EU SSR Ginea Bissaw, il-Gvern ta’ l-Istat Ospitanti għandu jkun responsabbli għall-implimentazzjoni tagħhom u l-konformità magħhom min-naħa ta’ l-awtoritajiet lokali xierqa ta’ l-Istat Ospitanti.
   2.   Xejn f’ dan il-Ftehim m’huwa intiż jew m’għandu jiftiehem li jikkostitwixxi deroga minn kwalunkwe dritt li minnu jgawdi, skond xi ftehim ieħor, Stat Membru ta’ l-UE jew kwalunkwe Stat ieħor li jikkontribwixxi għall-EU SSR Ginea Bissaw.
   Artikolu 19
   Arranġamenti implimentattivi
   Għall-finijiet ta’ l-applikazzjoni ta’ dan il-Ftehim, il-kwistjonijiet operattivi, amministrattivi u tekniċi jistgħu jkunu s-suġġett ta’ arranġamenti separati li jiġu konklużi bejn il-Kap tal-Missjoni u l-awtoritajiet amministrattivi ta’ l-Istat Ospitanti.
   Artikolu 20
   Dħul fis-seħħ u terminazzjoni
   1.   Dan il-Ftehim għandu jidħol fis-seħħ fil-jum meta jiġi ffirmat u għandu jibqa’ fis-seħħ sad-data tat-tluq ta’ l-aħħar persunal ta’ l-EU SSR Ginea Bissaw, kif notifikat mill-EU SSR Ginea Bissaw.
   2.   Minkejja l-paragrafu 1, id-dispożizzjonijiet li jinsabu fl-Artikoli 4(8), 5(1) sa (3), 5(6), 5(7), 6(1), 6(3), 6(4), 6(6), 6(8) sa (10), 13 u 16 għandhom jitqiesu bħala applikabbli mid-data ta’ l-iskjerament ta’ l-ewwel persunal ta’ l-EU SSR Ginea Bissaw jekk dik id-data kienet qabel id-data tad-dħul fis-seħħ ta’ dan il-Ftehim.
   3.   Dan il-Ftehim jista’ jiġi emendat abbażi ta’ ftehim bil-miktub bejn il-Partijiet.
   4.   It-terminazzjoni ta’ dan il-Ftehim m’għandhiex taffettwa d-drittijiet jew l-obbligi li jirriżultaw mill-eżekuzzjoni ta’ dan il-Ftehim qabel tali terminazzjoni.

      Magħmul fil-Ginea Bissaw, fil- 11 ta’ Lulju 2008, f’żewġ verżjonijiet oriġinali bil-lingwa Portugiża.

            Għall-Unjoni Ewropea

         J.-F. PAROT

            Għar-Repubblika tal-Ginea Bissaw

         M.-C. NOBRE CABRAL

      (1)  ĠU L 40, 14.2.2008, p. 11.


title: Deċiżjoni tal-Kunsill tas- 7 ta’ Ottubru 2013 li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali

text:
               31.10.2013

               MT

               Il-Ġurnal Uffiċjali tal-Unjoni Ewropea

               C 317/3

         DEĊIŻJONI TAL-KUNSILL
   tas-7 ta’ Ottubru 2013
   li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali
   2013/C 317/03
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jistabbilixxi ċ-Ċentru Ewropew għall-Iżvilupp ta' Taħriġ Vokazzjonali, u b'mod partikolari l-Artikolu 4 tiegħu (1),
   Wara li kkunsidra n-nomina ppreżentata mill-Gvern Ċiprijott,
   Wara li kkunsidra n-nomina ppreżentata mill-Gvern Latvjan,
   Billi:

               (1)

               Bid-Deċiżjoni tiegħu tas-16 ta' Lulju 2012 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali għall-perijodu mit-18 ta' Settembru 2012 sas-17 ta' Settembru 2015.

               (2)

               Post ta' membru fuq il-Bord ta' Tmexxija taċ-Ċentru huwa disponibbli għal Ċipru fil-kategorija tar-rappreżentanti tal-Gvern b'segwitu għar-riżenja tas-Sur George PAPAGEORGIOU.

               (3)

               Post ta' membru fuq il-Bord ta' Tmexxija taċ-Ċentru huwa disponibbli għal-Latvja fil-kategorija tar-rappreżentanti tal-Gvern b'segwitu għar-riżenja tas-Sur Janis GAIGALS.

               (4)

               Il-membri tal-Bord ta' Tmexxija taċ-Ċentru msemmi hawn fuq għandhom jinħatru għall-bqija tal-mandat attwali, li jiskadi fis-17 ta' Settembru 2015.

         IDDEĊIEDA KIF ĠEJ:
   Artikolu Uniku
   Il-persuni li ġejjin huma b'dan maħtura membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali għall-bqija tal-mandat, jiġifieri sas-17 ta' Settembru 2015:

      RAPPREŻENTANTI TAL-GVERN:

               ĊIPRU

               Is-Sur George PANAYIDES

               LATVJA

               Is-Sinjura Sanda LIEPIŅA

      Magħmul fil-Lussemburgu, is-7 ta’ Ottubru 2013.

            Għall-Kunsill

            Il-President

         J. BERNATONIS

      (1)  ĠU L 39, 13.2.1975, p. 1.

      (2)  ĠU C 228, 31.7.2012, p. 3.


title: Deċiżjoni tal-Kunsill (PESK) 2017/1869 tas-16 ta' Ottubru 2017 dwar il-Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq)

text:
               17.10.2017

               MT

               Il-Ġurnal Uffiċjali tal-Unjoni Ewropea

               L 266/12

         DEĊIŻJONI TAL-KUNSILL (PESK) 2017/1869
   tas-16 ta' Ottubru 2017
   dwar il-Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fid-19 ta' Ġunju 2017, il-Kunsill tenna l-appoġġ sod tal-Unjoni għall-unità, is-sovranità u l-integrità territorjali tal-Iraq, u enfasizza l-importanza tas-sigurtà u l-istat tad-dritt għall-istabbiltà fl-Iraq. Il-Kunsill ħabbar li, b'reazzjoni għat-talba mill-awtoritajiet Iraqin, l-Unjoni kienet qed teżamina l-iskjerament ta' Skwadra tal-Unjoni ta' Konsulenza u Assistenza għar-Riforma tas-Settur tas-Sigurtà biex tgħin fl-isforzi ta' riforma f'kooperazzjoni u f'koerenza ma' sħab internazzjonali oħrajn.

               (2)

               Fis-17 ta' Lulju 2017, il-Kunsill approva Kunċett ta' Maniġġjar ta' Kriżi għal Missjoni tal-PSDK possibbli b'appoġġ għar-Riforma tas-Settur tas-Sigurtà fl-Iraq.

               (3)

               Fl-24 ta' Awwissu 2017, f'ittra lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ), il-Prim Ministru tal-Iraq laqa' l-Missjoni prevista.

               (4)

               B'segwitu għar-rakkomandazzjoni tad-Direttur tal-Kapaċità Ċivili tal-Ippjanar u t-Tmexxija, jenħtieġ li titnieda l-Missjoni.

               (5)

               Il-Kumitat Politiku u ta' Sigurtà (KPS) jenħtieġ li jeżerċita, taħt ir-responsabbiltà tal-Kunsill u tar-Rappreżentant Għoli, kontroll politiku fuq il-Missjoni, jagħtiha direzzjoni strateġika u jieħu d-deċiżjonijiet rilevanti f'konformità mat-tielet paragrafu tal-Artikolu 38 tat-Trattat dwar l-Unjoni Ewropea (TUE).

               (6)

               Jenħtieġ li tiġi attivata l-Kapaċità ta' Sorveljanza għal din il-Missjoni.

               (7)

               Din il-Missjoni ser titmexxa fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif jinsabu fl-Artikolu 21 TUE,

         ADOTTA DIN ID-DEĊIŻJONI:
   Artikolu 1
   Missjoni
   L-Unjoni b'dan tistabbilixxi u tniedi Missjoni ta' Konsulenza tal-Unjoni Ewropea b'appoġġ għar-Riforma tas-Settur tas-Sigurtà fl-Iraq (EUAM Iraq).
   Artikolu 2
   Objettivi
   L-objettivi strateġiċi tal-EUAM Iraq għandhom ikunu:

               (1)

               li tipprovdi pariri u għarfien espert lill-awtoritajiet Iraqin fil-livell strateġiku sabiex tikkontribwixxi għall-implimentazzjoni tal-Istrateġija ta' Sigurtà Nazzjonali tal-Iraq;

               (2)

               li tanalizza, tivvaluta u tidentifika opportunitajiet għall-involviment potenzjali ulterjuri tal-Unjoni b'appoġġ għall-ħtiġijiet tar-Riforma tas-Settur tas-Sigurtà fl-Iraq fit-tul;

               (3)

               li tassisti lid-Delegazzjoni tal-Unjoni fl-Iraq fil-koordinazzjoni tal-appoġġ tal-Unjoni u tal-Istati Membri fil-qasam tar-Riforma tas-Settur tas-Sigurtà fl-Iraq.

         Artikolu 3
   Kompiti
   (1)   Sabiex jintlaħqu l-objettivi li jinsabu fil-punt (1) tal-Artikolu 2, l-EUAM Iraq għandha:

               (a)

               tappoġġa l-Kumitat Nazzjonali Kontra t-Terroriżmu fl-implimentazzjoni tal-Istrateġija Nazzjonali Kontra t-Terroriżmu u fl-identifikazzjoni tas-sottostrateġiji u l-pjanijiet ta' azzjoni għall-implimentazzjoni tagħha;

               (b)

               tappoġġa lid-Direttorat tal-Ippjanar tal-Ministeru għall-Intern biex jippjana r-riformi istituzzjonali tad-dipartiment, inkluż is-servizzi tal-pulizija, bħala parti mill-implimentazzjoni tal-Istrateġija Nazzjonali tas-Sigurtà;

               (c)

               tikkontribwixxi għall-abbozzar ta' strateġija nazzjonali kontra l-kriminalità organizzata mmexxija mid-Dipartiment tal-Kriminalità Organizzata tal-Ministeru għall-Intern;

         2.   Sabiex jintlaħqu l-objettivi li jinsabu fil-punt (2) tal-Artikolu 2, l-EUAM Iraq għandha:

               (a)

               timmappja l-attivitajiet li għaddejjin b'appoġġ għas-settur tas-sigurtà ċivili, inkluż is-sigurtà tal-fruntiera, u tidentifika lezzjonijiet u lakuni;

               (b)

               tidentifika, b'koordinazzjoni mad-donaturi internazzjonali, il-proġetti ewlenin għat-twettiq malajr fuq terminu qasir li fihom jistgħu jinvolvu ruħhom l-istituzzjonijiet tal-Unjoni jew l-Istati Membri;

               (c)

               tidentifika ħtiġijiet u opportunitajiet fuq terminu medju sa twil għall-involviment possibbli futur fil-qasam tar-Riforma tas-Settur tas-Sigurtà, bil-ħsieb li tagħti kontribut u tappoġġa l-ippjanar strateġiku u tal-politika tal-Unjoni għal tali involviment possibbli jekk ikun meħtieġ;

               (d)

               tikkontribwixxi għall-immaniġġar u t-tmexxija tal-arkitettura tar-Riforma tas-Settur tas-Sigurtà bħala parti mis-Segretarjat Konġunt.

         3.   L-EUAM Iraq għandha tassisti lid-Delegazzjoni tal-Unjoni fl-Iraq fil-koordinazzjoni tal-appoġġ tal-Unjoni u tal-Istati Membri fil-qasam tar-Riforma tas-Settur tas-Sigurtà fl-Iraq.
   4.   L-EUAM Iraq għandha tiżgura li l-perspettivi tad-drittijiet tal-bniedem u tas-sessi jkunu inkorporati fil-kompiti tagħha, u li l-politiki u l-pjanijiet żviluppati bl-appoġġ tagħha jkunu konformi mal-istandards u l-obbligi internazzjonali dwar id-drittijiet tal-bniedem u s-sessi.
   5.   L-EUAM Iraq għandha tiżgura li l-azzjonijiet li jiġġieldu l-kriminalità organizzata jinkludu l-ġlieda kontra l-migrazzjoni illegali, it-traffikar fl-armi u d-drogi, il-kriminalità ċibernetika u t-traffikar illeċitu u l-qerda ta' beni kulturali. Din tal-aħħar ser tkun koordinata mill-qrib mal-atturi kollha rilevanti fuq il-post, b'mod partikolari mal-UNESCO u l-Koalizzjoni Globali.
   6.   L-EUAM Iraq ma għandha twettaq l-ebda funzjoni eżekuttiva.
   Artikolu 4
   Linja ta' kmand u struttura
   1.   L-EUAM Iraq għandu jkollha linja ta' kmand unifikata bħala operazzjoni ta' maniġġar ta' kriżi.
   2.   L-EUAM Iraq għandu jkollha l-kwartieri ġenerali tagħha f'Baghdad.
   3.   L-EUAM Iraq għandha tkun strutturata f'konformità mad-dokumenti ta' ppjanar tagħha.
   Artikolu 5
   Kmandant ta' Operazzjoni Ċivili
   1.   Id-Direttur tal-Kapaċità Ċivili tal-Ippjanar u t-Tmexxija (CPCC) għandu jkun il-Kmandant tal-Operazzjoni Ċivili għall-EUAM Iraq. Is-CPCC għandha tkun għad-dispożizzjoni tal-Kmandant tal-Operazzjoni Ċivili għall-ippjanar u t-tmexxija ta' EUAM Iraq.
   2.   Il-Kmandant tal-Operazzjoni Ċivili għandu jeżerċita kmand u kontroll tal-EUAM Iraq fil-livell strateġiku, taħt il-kontroll politiku u d-direzzjoni strateġika tal-Kumitat Politiku u ta' Sigurtà (KPS) u l-awtorità ġenerali tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   3.   Il-Kmandant tal-Operazzjoni Ċivili għandu jiżgura l-implimentazzjoni korretta u effettiva tad-deċiżjonijiet tal-Kunsill u tal-KPS fir-rigward tat-tmexxija tal-operazzjonijiet, inkluż bil-ħruġ ta' struzzjonijiet fil-livell strateġiku lill-Kap tal-Missjoni kif meħtieġ, u jipprovdilu l-pariri u l-appoġġ tekniku. Il-Kmandant tal-Operazzjoni Ċivili għandu jirrapporta lill-Kunsill permezz tar-RGħ.
   4.   Il-persunal issekondat kollu għandu jibqa' taħt il-kmand sħiħ tal-awtoritajiet nazzjonali tal-Istat li ssekondah skont ir-regoli nazzjonali, tal-istituzzjoni tal-Unjoni kkonċernata jew tas-Servizz Ewropew għall-Azzjoni Esterna (SEAE), rispettivament. Dawk l-awtoritajiet għandhom jittrasferixxu l-Kontroll Operazzjonali (OPCON) tal-persunal tagħhom lill-Kmandant tal-Operazzjoni Ċivili.
   5.   Il-Kmandant tal-Operazzjoni Ċivili għandu jkollu responsabbiltà ġenerali sabiex jiżgura li d-dmir ta' diliġenza tal-Unjoni jiġi attwat korrettament.
   6.   Il-Kmandant tal-Operazzjoni Ċivili u l-Kap tad-Delegazzjoni tal-Unjoni fl-Iraq għandhom jikkonsultaw lil xulxin kif meħtieġ.
   Artikolu 6
   Kap tal-Missjoni
   1.   Is-Sur Markus RITTER huwa b'dan maħtur bħala l-Kap tal-Missjoni.
   2.   Il-Kap tal-Missjoni għandu jieħu r-responsabbiltà għall-EUAM Iraq u għandu jeżerċita kmand u kontroll tagħha, fil-livell operattiv. Il-Kap tal-Missjoni għandu jaqa' direttament taħt il-Kmandant tal-Operazzjoni Ċivili u jaġixxi f'konformità mal-istruzzjonijiet tiegħu.
   3.   Il-Kap tal-Missjoni għandu jkun ir-rappreżentant tal-EUAM Iraq fil-qasam ta' responsabbiltà tagħha.
   4.   Il-Kap tal-Missjoni għandu jeżerċita r-responsabbiltà amministrattiva u loġistika għall-EUAM Iraq, inkluż responsabbiltà għall-assi, ir-riżorsi u t-tagħrif li tpoġġew għad-dispożizzjoni tal-EUAM Iraq. Il-Kap tal-Missjoni jista' jiddelega kompiti ta' ġestjoni fir-rigward ta' kwistjonijiet ta' persunal u finanzjarji lil membri tal-persunal tal-EUAM Iraq, taħt ir-responsabbiltà ġenerali tiegħu.
   5.   Il-Kap tal-Missjoni għandu jkun responsabbli għall-kontroll dixxiplinari fuq il-persunal tal-EUAM Iraq. Għall-persunal issekondat, l-azzjoni dixxiplinari għandha tiġi eżerċitata mill-awtoritajiet nazzjonali tal-Istat li ssekondah f'konformità mar-regoli nazzjonali, mill-istituzzjoni tal-Unjoni kkonċernata, jew mis-SEAE rispettivament.
   6.   Il-Kap tal-Missjoni għandu jiżgura l-viżibbiltà adegwata tal-EUAM Iraq.
   7.   Il-Kap tal-Missjoni għandu jikkoordina ma' atturi oħra tal-Unjoni fuq il-post, kif adatt. Mingħajr preġudizzju għal-linja tal-kmand, il-Kap tal-Missjoni għandu jirċievi gwida politika lokali mill-Kap tad-Delegazzjoni tal-Unjoni fl-Iraq.
   Artikolu 7
   Persunal
   1.   L-EUAM Iraq għandu jikkonsisti primarjament minn persunal issekondat mill-Istati Membri, l-istituzzjonijiet tal-Unjoni jew is-SEAE. Kull Stat Membru, kull istituzzjoni tal-Unjoni u s-SEAE għandhom iġarrbu l-ispejjeż marbuta ma' kwalunkwe membru tal-persunal issekondat minnhom, inkluż l-ispejjeż tal-ivvjaġġar lejn u mill-post tal-istazzjonament, is-salarji, il-kopertura medika u l-gratifiki minbarra l-gratifiki għal kull jum applikabbli.
   2.   L-Istat Membru, l-istituzzjoni tal-Unjoni, jew is-SEAE rispettivament għandhom ikunu responsabbli biex iwieġbu għal kwalunkwe pretensjoni marbuta mas-sekondar minn jew dwar il-membri tal-persunal li jkunu ssekondaw, u biex iressqu kwalunkwe azzjoni kontra tali persuni.
   3.   Il-persunal internazzjonali u lokali jistgħu jiġu reklutati fuq bażi kuntrattwali mill-EUAM Iraq jekk il-funzjonijiet meħtieġa ma jkunux jistgħu jiġu provduti minn persunal issekondat mill-Istati Membri. Eċċezzjonalment, u f'każijiet debitament ġustifikati, fejn ma jkun hemm disponibbli l-ebda applikant kwalifikat mill-Istati Membri, jistgħu jiġu reklutati ċittadini minn Stati terzi parteċipanti fuq bażi kuntrattwali, kif adatt.
   4.   Il-kondizzjonijiet tal-impjieg u d-drittijiet u l-obbligi tal-persunal internazzjonali u lokali għandhom jiġu stabbiliti fil-kuntratti bejn l-EUAM Iraq u l-membru tal-persunal ikkonċernat.
   Artikolu 8
   Status tal-EUAM Iraq u l-persunal tagħha
   L-istatus tal-EUAM Iraq u l-persunal tagħha, inkluż kif adatt il-privileġġi, l-immunitajiet u garanziji oħrajn meħtieġa għat-tlestija u l-funzjonament bla xkiel tal-EUAM Iraq, għandhom ikunu s-suġġett ta' ftehim konkluż skont l-Artikolu 37 TUE f'konformità mal-proċedura stabbilita fl-Artikolu 218 tat-Trattat dwar il-Funzjonament tal-Unjoni Ewropea.
   Artikolu 9
   Kontroll politiku u direzzjoni strateġika
   1.   Il-KPS għandu jeżerċita, taħt ir-responsabbiltà tal-Kunsill u tar-RGħ, il-kontroll politiku u d-direzzjoni strateġika tal-EUAM Iraq. Il-Kunsill b'dan jawtorizza lill-KPS jieħu d-deċiżjonijiet rilevanti għal dan il-għan f'konformità mat-tielet paragrafu tal-Artikolu 38 TUE. Din l-awtorizzazzjoni għandha tinkludi s-setgħa għall-ħatra ta' Kap tal-Missjoni, fuq proposta mir-RGħ, u s-setgħa biex jiġi emendat il-Pjan Operazzjonali (OPLAN). Is-setgħat ta' deċiżjoni fir-rigward tal-objettivi u t-terminazzjoni tal-EUAM Iraq għandhom jibqgħu f'idejn il-Kunsill.
   2.   Il-KPS għandu jirrapporta lill-Kunsill f'intervalli regolari.
   3.   Il-KPS għandu jirċievi, fuq bażi regolari u kif meħtieġ, rapporti mill-Kmandant tal-Operazzjoni Ċivili u l-Kap tal-Missjoni dwar kwistjonijiet fl-oqsma ta' responsabbiltà tagħhom.
   Artikolu 10
   Parteċipazzjoni ta' Stati terzi
   1.   Mingħajr preġudizzju għall-awtonomija tat-teħid tad-deċiżjonijiet tal-Unjoni u l-qafas istituzzjonali uniku tagħha, Stati terzi jistgħu jiġu mistiedna sabiex jikkontribwixxu għall-EUAM Iraq, bil-kondizzjoni li dawn iġarrbu l-ispejjeż tal-persunal issekondat minnhom, inkluż is-salarji, l-assigurazzjoni li tkopri r-riskji kollha, il-gratifiki għas-sussistenza għal kull jum u l-ispejjeż tal-ivvjaġġar lejn u mill-Iraq, u bil-kondizzjoni li jikkontribwixxu għall-ispejjeż operazzjonali tal-EUAM Iraq, kif meħtieġ.
   2.   L-Istati terzi li jikkontribwixxu għall-EUAM Iraq għandu jkollhom l-istess drittijiet u obbligi f'termini tal-ġestjoni ta' kuljum tal-EUAM Iraq bħall-Istati Membri.
   3.   Il-Kunsill b'dan jawtorizza lill-KPS jieħu d-deċiżjonijiet rilevanti dwar l-aċċettazzjoni tal-kontributi proposti u dwar l-istabbiliment ta' Kumitat ta' Kontributuri.
   4.   L-arranġamenti dettaljati dwar il-parteċipazzjoni ta' Stati terzi għandhom ikunu koperti minn ftehimiet konklużi f'konformità mal-Artikolu 37 TUE. Fejn l-Unjoni u Stat terz jikkonkludu jew ikunu kkonkludew ftehim li jistabbilixxi qafas għall-parteċipazzjoni ta' dak l-Istat terz f'operazzjonijiet tal-Unjoni ta' maniġġar ta' kriżijiet, id-dispożizzjonijiet ta' dak il-ftehim għandhom japplikaw fil-kuntest tal-EUAM Iraq.
   Artikolu 11
   Sigurtà
   1.   Il-Kmandant tal-Operazzjoni Ċivili għandu jidderieġi l-ippjanar mill-Kap tal-Missjoni tal-miżuri ta' sigurtà u jiżgura li l-EUAM Iraq jimplimenta dawk il-miżuri b'mod korrett u effettiv f'konformità mal-Artikolu 5.
   2.   Il-Kap tal-Missjoni għandu jkun responsabbli għas-sigurtà tal-EUAM Iraq u biex jiżgura l-konformità mar-rekwiżiti minimi ta' sigurtà applikabbli għall-EUAM Iraq, f'konformità mal-politika tal-Unjoni dwar is-sigurtà tal-persunal skjerat barra l-Unjoni f'kapaċità operazzjonali taħt it-Titolu V TUE, u mal-istrumenti ta' sostenn tagħha.
   3.   Il-Kap tal-Missjoni għandu jiġi assistit minn Uffiċjal tas-Sigurtà tal-Missjoni, li għandu jirrapporta lill-Kap tal-Missjoni u jżomm ukoll relazzjoni funzjonali mill-qrib mas-SEAE.
   4.   Il-persunal tal-EUAM Iraq għandu jingħata taħriġ mandatorju ta' sigurtà qabel ma jibda dmirijietu, f'konformità mal-OPLAN. Huwa għandu jingħata wkoll taħriġ regolari ta' aġġornament fuq il-post tal-operazzjonijiet, li jkun organizzat mill-Uffiċjal tas-Sigurtà tal-Missjoni.
   5.   Il-Kap tal-Missjoni għandu jiżgura l-protezzjoni tal-informazzjoni klassifikata tal-UE f'konformità mad-Deċiżjoni tal-Kunsill 2013/488/UE (1).
   Artikolu 12
   Kapaċità ta' Sorveljanza
   Il-Kapaċità ta' Sorveljanza għandha tiġi attivata għall-EUAM Iraq.
   Artikolu 13
   Arranġamenti legali
   L-EUAM Iraq għandu jkollha l-kapaċità li takkwista servizzi u provvisti, li tidħol f'kuntratti u arranġamenti amministrattivi, li timpjega persunal, li jkollha kontijiet bankarji, li takkwista u tiddisponi mill-assi u tħallas l-obbligazzjonijiet tagħha, u li tkun parti għal proċeduri legali, kif meħtieġ sabiex tiġi implimentata din id-Deċiżjoni.
   Artikolu 14
   Arranġamenti finanzjarji
   1.   L-ammont ta' referenza finanzjarja maħsub biex ikopri n-nefqa relatata mal-EUAM Iraq mis-16 ta' Ottubru 2017 sas-17 ta' Ottubru 2018 għandu jkun ta' EUR 14 000 000. L-ammont ta' referenza finanzjarja għal kull perijodu sussegwenti għandu jiġi deċiż mill-Kunsill.
   2.   In-nefqa kollha għandha tiġi amministrata f'konformità mar-regoli u l-proċeduri applikabbli għall-baġit ġenerali tal-Unjoni. Il-parteċipazzjoni ta' persuni fiżiċi u ġuridiċi fl-għoti ta' kuntratti ta' akkwist mill-EUAM Iraq għandha tkun miftuħa mingħajr limitazzjonijiet. Barra minn hekk, ma għandha tapplika l-ebda regola ta' oriġini għall-prodotti mixtrija mill-EUAM Iraq. Soġġett għall-approvazzjoni mill-Kummissjoni, l-EUAM Iraq tista' tikkonkludi arranġamenti tekniċi ma' Stati Membri, l-Istat ospitanti, Stati terzi parteċipanti u ma' atturi internazzjonali oħra, fir-rigward tal-provvista ta' tagħmir, servizzi u siti lill-EUAM Iraq.
   3.   L-EUAM Iraq għandha tkun responsabbli għall-implimentazzjoni tal-baġit tagħha. Għal dan il-għan, l-EUAM Iraq għandha tiffirma ftehim mal-Kummissjoni.
   4.   L-EUAM Iraq għandha tirrapporta b'mod sħiħ lill-Kummissjoni, u tkun issorveljata minnha fir-rigward tal-attivitajiet imwettqa fil-qafas tal-ftehim.
   5.   L-arranġamenti finanzjarji għandhom jirrispettaw il-linja ta' kmand prevista fl-Artikoli 4, 5 and 6 u r-rekwiżiti operattivi tal-EUAM Iraq.
   6.   In-nefqa marbuta mal-EUAM Iraq għandha tkun eliġibbli mid-data tal-adozzjoni ta' din id-Deċiżjoni.
   Artikolu 15
   Konsistenza tar-rispons u l-koordinazzjoni tal-Unjoni
   1.   Ir-RGħ għandu jiżgura l-konsistenza tal-implimentazzjoni ta' din id-Deċiżjoni mal-azzjoni esterna tal-Unjoni fl-intier tagħha, inkluż il-programmi ta' żvilupp tal-Unjoni.
   2.   Mingħajr preġudizzju għal-linja ta' kmand, il-Kap tal-Missjoni għandu jaġixxi f'koordinazzjoni mill-qrib mad-Delegazzjoni tal-Unjoni fl-Iran sabiex jiżgura l-konsistenza tal-azzjoni tal-Unjoni fl-Iraq.
   3.   Il-Kap tal-Missjoni għandu jikkoordina mill-qrib mal-Kapijiet tal-Missjonijiet tal-Istati Membri preżenti fl-Iraq.
   Artikolu 16
   Rilaxx ta' informazzjoni
   1.   Ir-RGħ għandu jkun awtorizzat li jirrilaxxa lill-Istati terzi assoċjati ma' din id-Deċiżjoni, kif adatt u f'konformità mal-ħtiġijiet tal-EUAM Iraq, l-informazzjoni klassifikata tal-UE sal-livell “CONFIDENTIEL UE/EU CONFIDENTIAL” li tiġi ġġenerata għall-finijiet tal-EUAM Iraq, f'konformità mad-Deċiżjoni 2013/488/UE.
   2.   Fil-każ ta' ħtieġa operazzjonali speċifika u immedjata, ir-RGħ għandu jkun awtorizzat ukoll li jirrilaxxa lill-Istat ospitanti kwalunkwe informazzjoni klassifikata tal-UE sal-livell “RESTREINT UE/EU RESTRICTED” li tkun ġiet iġġenerata għall-finijiet tal-EUAM Iraq, f'konformità mad-Deċiżjoni 2013/488/UE. Għal dan il-għan għandhom jitfasslu arranġamenti bejn ir-RGħ u l-awtoritajiet kompetenti tal-Istat ospitanti.
   3.   Ir-RGħ għandu jkun awtorizzat li jirrilaxxa lill-Istati terzi assoċjati ma' din id-Deċiżjoni kwalunkwe dokument mhux klassifikat tal-UE marbut mad-deliberazzjonijiet tal-Kunsill dwar l-EUAM Iraq u li jkun kopert mill-obbligu ta' segretezza professjonali f'konformità mal-Artikolu 6(1) tar-Regoli ta' Proċedura tal-Kunsill (2).
   4.   Ir-RGħ jista' jiddelega s-setgħat u l-abbiltà li jikkonkludi l-arranġamenti, imsemmija fil-paragrafi 1, 2 u 3, lil persuni li jinsabu taħt l-awtorità tiegħu, lill-Kmandant tal-Operazzjonijiet Ċivili u lill-Kap tal-Missjoni, f'konformità mat-taqsima VII tal-Anness VI għad-Deċiżjoni 2013/488/UE.
   Artikolu 17
   Dħul fis-seħħ u tul taż-żmien
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Għandha tapplika sas-17 ta' Ottubru 2018.

      Magħmul fil-Lussemburgu, is-16 ta' Ottubru 2017.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).

      (2)  Id-Deċiżjoni tal-Kunsill 2009/937/UE tal-1 ta' Diċembru 2009 li tadotta r-Regoli ta' Proċedura tal-Kunsill (ĠU L 325, 11.12.2009, p. 35).


title: Deċiżjoni tal-Kummissjoni (UE) 2016/1621 tas-7 ta' Settembru 2016 li tadotta Dokument ta' gwida dwar notifika lil Korpi ta' Akkreditazzjoni u ta' Liċenzjar minn verifikaturi ambjentali attivi fi Stat Membru ieħor għajr dak fejn tkun ingħatat l-akkreditazzjoni jew il-liċenzja skont ir-Regolament (KE) Nru 1221/2009 tal-Parlament Ewropew u tal-Kunsill (notifikata bid-dokument C(2016) 5648) (Test b'rilevanza għaż-ŻEE)

text:
               9.9.2016

               MT

               Il-Ġurnal Uffiċjali tal-Unjoni Ewropea

               L 242/32

         DEĊIŻJONI TAL-KUMMISSJONI (UE) 2016/1621
   tas-7 ta' Settembru 2016
   li tadotta Dokument ta' gwida dwar notifika lil Korpi ta' Akkreditazzjoni u ta' Liċenzjar minn verifikaturi ambjentali attivi fi Stat Membru ieħor għajr dak fejn tkun ingħatat l-akkreditazzjoni jew il-liċenzja skont ir-Regolament (KE) Nru 1221/2009 tal-Parlament Ewropew u tal-Kunsill

         (notifikata bid-dokument C(2016) 5648)

   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Ir-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (1), u b'mod partikolari l-Artikolu 30(6) tiegħu,
   Billi:

               (1)

               L-Artikolu 30(3) tar-Regolament (KE) Nru 1221/2009 jistabbilixxi l-possibbiltà li Forum tal-Korpi ta' Akkreditazzjoni u ta' Liċenzjar jiżviluppa gwida dwar kwistjonijiet fil-qasam tal-kompetenza tal-Korpi ta' Akkreditazzjoni u ta' Liċenzjar sabiex jiġu armonizzati l-proċeduri applikati minn dawk il-korpi għall-akkreditazzjoni jew għal-liċenzjar u għas-sorveljanza tal-verifikaturi ambjentali.

               (2)

               Verifikaturi ambjentali li joperaw fi Stati Membri differenti huma meħtieġa li jinnotifikaw l-attivitajiet tagħhom lill-Korpi ta' Akkreditazzjoni u ta' Liċenzjar rilevanti skont l-Artikolu 24 tar-Regolament (KE) Nru 1221/2009.

               (3)

               L-esekuzzjoni prattika ta' dik il-proċedura ta' notifika wera li r-reazzjoni tal-Korpi ta' Akkreditazzjoni u ta' Liċenzjar individwali fil-konfront tal-verifikaturi li jonqsu milli jirrispettaw l-obbligi ta' notifika, tvarja. Konsegwentement, hija meħtieġa gwida addizzjonali biex tkun żgurata applikazzjoni armonizzata tal-proċeduri ta' notifika, fil-kuntest ta' verifikaturi ambjentali akkreditati jew liċenzjati fi Stat Membru partikolari li jwettaq attivitajiet ta' verifika u ta' validazzjoni fi Stat Membru ieħor.

               (4)

               Il-miżuri stipulati f'din id-Deċiżjoni huma konformi mal-opinjoni tal-Kumitat stabbilit skont l-Artikolu 49 tar-Regolament (KE) Nru 1221/2009,

         ADOTTAT DIN ID-DEĊIŻJONI:
   Artikolu 1
   Id-Dokument ta' gwida dwar notifika minn verifikaturi ambjentali lil Korpi ta' Akkreditazzjoni u ta' Liċenzjar mill-verifikaturi ambjentali skont ir-Regolament (KE) Nru 1221/2009 kif stipulat fl-Anness huwa adottat.
   Artikolu 2
   Din id-Deċiżjoni hija indirizzata lill-Istati Membri.

      Magħmul fi Brussell, is-7 ta' Settembru 2016.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 342, 22.12.2009, p. 1.

      ANNESS

         Dokument ta' gwida dwar notifika lill-Korpi ta' Akkreditazzjoni u ta' Liċenzjar mill-verifikaturi ambjentali attivi fi Stat Membru ieħor għajr dak fejn tkun ingħatat l-akkreditazzjoni jew il-liċenzja skont ir-Regolament (KE) Nru 1221/2009

      INTRODUZZJONI
      Dan id-Dokument ta' gwida jarmonizza l-proċeduri ta' notifika applikabbli għall-verifikaturi ambjentali attivi fi Stat Membru ieħor għajr dak fejn ingħatat l-akkreditazzjoni jew il-liċenzja.
      1.   Obbligi li għandhom jiġu osservati qabel in-notifika

      1.1.   Il-Korp ta' Akkreditazzjoni jew ta' Liċenzjar għandu jara li l-proċeduri tiegħu għan-notifika indirizzata lill-verifikaturi ambjentali akkreditati fi Stat Membru ieħor ikunu disponibbli pubblikament u aċċessibbli faċilment. L-informazzjoni disponibbli pubblikament fir-rigward ta' dawk il-proċedurai għandha tispeċifika wkoll kull tariffa (minbarra l-ispejjeż tat-trasport) imposta mill-Korp ta' Akkreditazzjoni jew ta' Liċenzjar għan-notifika u s-sorveljanza.
      1.2.   Il-Korp ta' Akkreditazzjoni jew ta' Liċenzjar li jkun ħareġ l-akkreditazzjoni jew il-liċenzja għandu jesiġi li l-verifikaturi ambjentali akkreditati jew liċenzjati tiegħu jsegwu l-proċedura għan-notifika definita fl-Artikolu 24(1) qabel ma jibdew l-attivitajiet ta' verifika jew ta' validazzjoni fi Stat Membru għajr f'dak fejn ingħatat l-akkreditazzjoni jew il-liċenzja. Meta l-verifikatur ambjentali kien attiv fi Stat Membru ieħor, il-Korp ta' Akkreditazzjoni jew ta' Liċenzjar għandu jivverifika wkoll, bħala parti mis-sorveljanza tal-attività tal-verifikaturi ambjentali akkreditati jew liċenzjati tiegħu, li r-rekwiżiti tan-notifika tar-Regolament (KE) Nru 1221/2009 jkunu ġew issodisfati.
      1.3.   Il-Korp ta' Akkreditazzjoni jew ta' Liċenzjar għandu jirrakkomanda lill-verifikaturi ambjentali akkreditati jew liċenzjati tiegħu biex jgħarrfu lill-organizzazzjonijiet klijenti tagħhom li huma mitluba jippermettu s-sorveljanza skont l-Artikolu 23(6) tar-Regolament (KE) Nru 1221/2009 u li r-rifjut li jagħtu permess għat-tali sorveljanza jista' jipprekludi lill-organizzazzjonijiet milli jiġu rreġistrati.
      2.   Kontenut tan-notifika

      2.1.   Ir-rekwiżiti tan-notifika stipulati fl-Artikolu 24(1) tar-Regolament (KE) Nru 1221/2009 jitqiesu ssodisfati meta tiġi sottomessal-informazzjoni kollha li ġejja:

                  (a)

                  id-dettalji tal-akkreditazzjoni jew tal-liċenzja, flimkien ma' evidenza li l-akkreditazzjoni jew il-liċenzja tkun għadha valida u li mhijiex affettwata minn xi sospensjoni jew irtirar u li hija adegwata għall-attivitajiet speċifiċi tal-organizzazzjoni taħt verifika jew validazzjoni;

                  (b)

                  il-kompożizzjoni u l-kompetenzi tat-tim, b'mod partikolari l-għarfien tar-rekwiżiti ġuridiċi relatati mal-ambjent u mal-għarfien fil-lingwa uffiċjali tal-Istat Membru fejn il-verifika jew il-validazzjoni għandha sseħħ;

                  (c)

                  fejn meħtieġa, ir-rekords tal-persunal, bħal rekords rilevanti ta' kwalifiki, ta' taħriġ u ta' esperjenza li huma speċifiċi għas-settur ekonomiku li qed jiġi vverifikat;

                  (d)

                  il-ħin u l-post tal-verifika u l-validazzjoni, inkluża ż-żjara ta' verifikaturi ambjentali fl-organizzazzjoni u l-istadji kollha qabel u wara din iż-żjara, kif stabbilit fl-Artikolu 25 tar-Regolament (KE) Nru 1221/2009;

                  (e)

                  l-indirizz u d-dettalji ta' kuntatt tal-organizzazzjoni li huma soġġetti għal verifika jew għal validazzjoni, inklużi s-siti kollha u l-attivitajiet fil-kamp ta' applikazzjoni ta' verifika jew ta' validazzjoni, u n-numru ta' impjegati.

            It-talbiet addizzjonali msemmija fil-punt (c) għandhom jiġu ġġustifikati fir-rigward tas-sitwazzjoni speċifika u ma jippreġudikawx id-dritt tal-verifikatur ambjentali li jipprovdi servizzi fi Stat Membru għajr f'dak fejn ingħatat l-akkreditazzjoni jew il-liċenzja.
      2.2.   Meta n-notifika tissodisfa r-rekwiżiti tan-notifika stipulati fl-ewwel subparagrafu tal-Artikolu 24(1) tar-Regolament (KE) Nru 1221/2009, il-Korp ta' Akkreditazzjoni jew ta' Liċenzjar għandu jinforma lill-verifikatur ambjentali tiegħu qabel ma jinbdew l-attivitajiet ta' verifika jew ta' validazzjoni kif deskritt fl-Artikolu 25 tar-Regolament (KE) Nru 1221/2009. Jekk ikun possibbli, din l-informazzjoni għandha tingħata ġimagħtejn qabel il-bidu tal-attivitajiet ta' verifika jew ta' validazzjoni. Fl-istess ħin, il-Korp ta' Akkreditazzjoni jew ta' Liċenzjar għandu jgħarraf lill-verifikatur ambjentali dwar il-kamp ta' applikazzjoni u dwar il-kontenut tas-sorveljanza li jkollu l-intenzjoni jagħmel, u anki tal-ispejjeż assoċjati.
      2.3.   Meta l-Korp ta' Akkreditazzjoni jew ta' Liċenzjar isir jaf li jridu jsiru attivitajiet ta' verifika jew ta' validazzjoni, jew li jkunu diġà saru minnhom mingħajr notifika, il-Korp ta' Akkreditazzjoni jew ta' Liċenzjar għandu jfakkar lill-verifikatur ambjentali dwar ir-rekwiżiti tar-Regolament (KE) Nru 1221/2009 rigward in-notifika f'pajjiż speċifiku (ara l-punt 2.1).
      Meta l-informazzjoni msemmija fl-Artikolu 24(1) tar-Regolament (KE) Nru 1221/2009 ma tingħatax fi żmien xieraq jew meta n-notifika ma tissodisfax ir-rekwiżiti ta' notifika stipulati f'dak l-Artikolu, għandu japplika l-punt 3.1 ta' dan id-Dokument ta' gwida.
      2.4.   Billi l-eżitu tan-notifika jista' jinfluwenza l-proċessi ta' verifika u ta' validazzjoni, il-Korp ta' Akkreditazzjoni jew ta' Liċenzjar għandu jirrakkomanda lill-verifikatur li jikkommunika l-eżitu tan-notifika lill-klijent tiegħu.
      3.   Konsegwenzi tan-nuqqas ta' osservanza tal-proċedura ta' notifika

      3.1.   Meta notifika ma tissodisfax ir-rekwiżiti ta' notifika stipulati fl-Artikolu 24(1) tar-Regolament (KE) Nru 1221/2009, il-Korp ta' Akkreditazzjoni u ta' Liċenzjar għandu jsegwi l-proċedura stabbilita fil-punti minn 3.1.1 sa 3.1.4.
      3.1.1.   Jekk ma tingħatax l-informazzjoni dwar id-dettalji tal-akkreditazzjoni jew tal-liċenzja, dik dwar il-kompetenzi, il-ħin u l-post tal-verifika u l-validazzjoni, dwar l-indirizz u d-dettalji tal-kuntatt tal-organizzazzjoni, dwar l-għarfien tar-rekwiżiti ġuridiċi relatati mal-ambjent u l-għarfien fil-lingwa uffiċjali tal-Istat Membru fejn il-verifika jew il-validazzjoni għandha ssir jew, jekk ikun il-każ, ma tingħatax il-kompożizzjoni tat-tim, jew jekk din ma tingħatax fil-ħin, il-verifikatur ambjentali għandu jiġi mgħarraf malajr kemm jista' jkun dwar l-informazzjoni nieqsa u dwar in-nuqqas li titħares l-iskadenza tan-notifika.
      3.1.2.   Jekk il-Korp ta' Akkreditazzjoni jew ta' Liċenzjar iqis li l-informazzjoni nieqsa ma tipprekludix is-sorveljanza sodisfaċenti tal-verifikatur ambjentali, il-Korp ta' Akkreditazzjoni jew ta' Liċenzjar għandu jikkunsidra n-notifika bħala sodisfaċenti biex jiġu esegwiti l-attivitajiet ta' sorveljanza, u għandu jitlob lill-verifikatur ambjentali biex jipprovdi l-informazzjoni nieqsa fi stadju aktar tard. Il-verifikatur ambjentali għandu jiġi mgħarraf b'din id-deċiżjoni fi żmien xieraq u qabel il-verifika jew il-validazzjoni.
      3.1.3.   Jekk il-Korp ta' Akkreditazzjoni jew ta' Liċenzjar iqis li ma tkunx waslet l-informazzjoni li hija essenzjali biex issir sorveljanza sodisfaċenti tal-attività ta' verifika jew ta' validazzjoni (pereżempju, il-ħin u l-post tal-verifika jew tal-validazzjoni, l-indirizz u d-dettalji tal-kuntatt tal-organizzazzjoni, id-dettalji tal-akkreditazzjoni jew tal-liċenzja tal-verifikatur ambjentali, il-kompożizzjoni tat-tim jew il-kompetenzi tiegħu, b'mod partikolari l-għarfien tar-rekwiżiti ġuridiċi u l-għarfien tal-lingwa uffiċjali tal-Istat Membru fejn trid issir il-verifika jew il-validazzjoni), il-Korp ta' Akkreditazzjoni jew ta' Liċenzjar għandu jinforma lill-verifikatur ambjentali illi huwa jqis l-avviż bħala mhux sodisfaċenti, li għalhekk mhuwiex possibbli li jkun hemm sorverljanza sodisfaċenti u li jekk verifika jew validazzjoni issir qabel iż-żieda tal-informazzjoni nieqsa hija għandha tirrakkomanda lill-Korp Kompetenti biex ma jirreġistrax l-organizzazzjoni.
      3.1.4.   Meta l-Korp ta' Akkreditazzjoni jew ta' Liċenzjar jiddeċiedi li jirrakkomanda lill-Korp Kompetenti biex ma jirreġistrax l-organizzazzjoni, dan għandu jiġi kkomunikat lill-verifikatur ambjentali, lill-Korp ta' Akkreditazzjoni jew ta' Liċenzjar li jkun ħareġ l-akkreditazzjoni jew il-liċenzja, fejn possibbli, lill-organizzazzjoni, u lill-Korp Kompetenti.


title: 2007/3/KE; EURATOM: Deċiżjoni tal-Kunsill ta’ l- 1 ta’ Jannar 2007 li tinnomina l-membri Bulgari u Rumeni tal-Kumitat Ekonomiku u Soċjali Ewropew

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               3

         DEĊIŻJONI TAL-KUNSILL
   ta’ l-1 ta’ Jannar 2007
   li tinnomina l-membri Bulgari u Rumeni tal-Kumitat Ekonomiku u Soċjali Ewropew
   (2007/3/KE, Euratom)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 259 tiegħu,
   Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika, u b'mod partikolari l-Artikolu 167 tiegħu,
   Wara li kkunsidra l-Att ta' l-Adeżjoni tal-Bulgarija u tar-Rumanija, u b'mod partikolari l-Artikoli 12 u 48 tiegħu,
   Wara li kkunsidra l-proposti tal-gvernijiet tar-Repubblika tal-Bulgarija u tar-Rumanija,
   Wara li kkunsidra l-opinjoni tal-Kummissjoni,
   Billi:

               (1)

               Il-membri tal-Kumitat Ekonomiku u Soċjali Ewropew ġew nominati, għall-perijodu mill-21 ta' Settembru 2006 sa l-20 ta' Settembru 2010, bid-Deċiżjonijiet tal-Kunsill 2006/524/KE (1), Euratom, 2006/651/KE, Euratom (2) u 2006/703/KE, Euratom (3).

               (2)

               Konsegwentement għall-adeżjoni tar-Repubblika tal-Bulgarija u tar-Rumanija ma' l-Unjoni Ewropea, huwa meħtieġ li l-Kumitat Ekonomiku u Soċjali Ewropew jiġi kkompletat bin-nomina ta' sebgħa u għoxrin membru, bħala rappreżentanti ta' kategoriji ekonomiċi u soċjali differenti tas-soċjetà ċivili,

         IDDEĊIEDA KIF ĠEJ:
   Artikolu 1
   Huma b'dan nominati membri tal-Kumitat Ekonomiku u Soċjali Ewropew, għall-perijodu sa l-20 ta' Settembru 2010, il-persuni li l-ismijiet u l-kwalitajiet tagħhom jidhru fil-listi annessi ma' din id-Deċiżjoni.
   Artikolu 2
   Din id-Deċiżjoni għandha tibda jkollha effett fil-jum ta' l-adozzjoni tagħha.
   Għandha tapplika mill-1 ta' Jannar 2007.

      Magħmul fi Brussell, 1 ta’ Jannar 2007.

            Għall-Kunsill

            Il-President

         F.-W. STEINMEIER

      (1)  ĠU L 207, 28.7.2006, p. 30.

      (2)  ĠU L 269, 28.9.2006, p. 13.

      (3)  ĠU L 291, 21.10.2006, p. 33.

      ANNESS
      REPUBBLIKA TAL-BULGARIJA

                  Ms Milena ANGELOVA
                  Executive Director of the Bulgarian Industrial Capital Association

                  Prof. Nansen BEHAR, PhD
                  Member of the Managing Board of the Union for Private Economic Enterprise

                  Mr Bojidar DANEV
                  Chairman of the Bulgarian Industrial Association

                  Mr Plamen DIMITROV
                  Vice President of the Confederation of Independent Trade Unions in Bulgaria

                  Mr Liubomir HADJIYSKI
                  Deputy Chairman of the Economic Commission at the Bulgarian Union of Private Entrepreneurs “Vuzrazdane”

                  Dr. Jeliazko HRISTOV
                  President of the Confederation of Independent Trade Unions in Bulgaria

                  Mr Dimitar MANOLOV
                  Vice President of the Confederation of Labour “Podkrepa”

                  Mr Veselin MITOV
                  Head of the International Policy Department of the Confederation of Labour “Podkrepa”

                  Ms Donka SOKOLOVA
                  Representative of the Democratic Union of Women

                  Ms Ludmilla TODOROVA
                  Representative of the Bulgarian Farmers Association

                  Ms Andriana TOSHEVA
                  Executive Director of the Confederation of Employers and Industrialists in Bulgaria

                  Mr Plamen ZAHARIEV
                  Representative of the National Council of and for People with Disabilities

            RUMANIJA

                  Ms Lavinia ANDREI
                  President
                  Terra Mileniul IU Foundation

                  Ms Ana BONTEA
                  Director of the Legal and Social Dialogue
                  Department, Romanian National Council of Private Small and Medium Enterprises

                  Mr Petru Sarin DANDEA
                  Vice-president
                  National Trades Union Confederation “CartelALFA”

                  Mr Dumitru FORNEA
                  Head of the Department for International Relations
                  National Trades Union Confederation MERIDIAN

                  Mr Minel IVAȘCU
                  Vice-president
                  National Trades Union Group

                  Mr Eugen LUCAN
                  President
                  Angel Association

                  Mr Mihai MANOLIU
                  Secretary-General
                  Romanian Alliance of Employers' Confederations

                  Mr Radu NICOSEVICI
                  President
                  Academic Advocacy Association

                  Mr Marius Eugen OPRAN
                  Executive President
                  Romanian General Industrialists' Union — 1903 (UGIR — 1903)

                  Mr Cristian PARVULESCU
                  President
                  Pro Democratia Association

                  Mr Marius PETCU
                  President
                  Romanian National Confederation of Free Trades Unions — FRĂȚIA

                  Mr Aurel Laurențiu PLOȘCEANU
                  Vice-president
                  Romanian Construction Industry Association

                  Mr Sabin RUSU
                  Secretary-General
                  Romanian Confederation of Democratic Trades Unions

                  Mr Ionut SlBIAN
                  Executive Director
                  Foundation for the Development of Civil Society

                  Mr Ștefan VARFALVI
                  Président
                  Permanent Association UGIR


title: Deċiżjoni tal-Kunsill (UE) 2016/333 tal-4 ta' Marzu 2016 li taħtar membru, propost mir-Repubblika Federali tal-Ġermanja, fil-Kumitat tar-Reġjuni

text:
               9.3.2016

               MT

               Il-Ġurnal Uffiċjali tal-Unjoni Ewropea

               L 62/16

         DEĊIŻJONI TAL-KUNSILL (UE) 2016/333
   tal-4 ta' Marzu 2016
   li taħtar membru, propost mir-Repubblika Federali tal-Ġermanja, fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta mill-Gvern Ġermaniż,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għat-tmiem tal-mandat tas-Sinjura Dagmar MÜHLENFELD, sar vakanti siġġu ta' membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b'dan maħtur membru fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2020:

               —

               Is-Sur Joachim WOLBERGS, Oberbürgermeister der Stadt Regensburg.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-4 ta' Marzu 2016.

            Għall-Kunsill

            Il-President

         S.A.M. DIJKSMA

      (1)  Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).